Deveti saziv Evropskog parlamenta: Kako su se poslanici pregrupisali? - Progovori o pregovorima\nMesec dana nakon izborne noći, poznato je kako će izgledati novi Evropski parlament. Ovo telo održaće svoju inauguralnu sednicu između 2. i 4. jula u Strazburu, kada će, između ostalog, biti i izabran naslednik predsednika Antonija Tajanija.\nKao što su istraživanja javnog mnjenja mesecima unazad predviđala, deveti direktno izabrani saziv EP mnogo je više fragmentiran nego osmi. Poslaničke grupe levog i desnog centra više nemaju većinu – ovaj faktor biće vrlo značajan kada dođe do izbora nove Evropske komisije, koja bi trebalo da bude izglasana do jeseni.\nI dok čekaju da šefovi država i vlada u Evropskom savetu nominuju naslednika Žana Kloda Junkera, evropski poslanici formirali su političke grupe, kako tradicija nalaže, po ideološkim, a ne nacionalnim linijama. Njihovo brojčano stanje donekle će se promeniti kada (i ako) se Bregzit finalizuje i 73 poslanika Ujedinjenog Kraljevstva napuste Evropski parlament; međutim, ova promena neće značajno uticati na odnos snaga.\nZa sada je poznato sedam političkih grupa, jedna manje nego u prethodnom sazivu.\nEvropska narodna partija (EPP)\nBroj poslanika: 182\nNajveći broj mesta u ovoj grupi i dalje imaju nemački demohrišćani, odnosno partije CDU i CSU, koje će u Strazburu i Briselu predstavljati 29 poslanika. Nakon njih, dvocifreni broj poslanika ima i poljska Građanska platforma, zatim rumunska Nacionalna liberalna partija i španska Narodna partija.\nJedna od pojedinačno najvećih stranaka u okviru EPP-a, sa 13 poslanika, i dalje je mađarski Fides, koji se na sajtu Evropskog parlamenta i dalje vodi kao član EPP grupe, uprkos njegovoj suspenziji iz Evropske narodne partije u martu. Na koji način će i da li će Viktor Orban izgladiti odnose sa vođstvom ove evropske partije, ostaje da se vidi.\nManfred Veber iz nemačke Hrišćansko-socijalne unije reizabran je na funkciju koju je vršio i u prethodnom sazivu parlamenta. Veber je bio kandidat EPP-a za Junkerovog naslednika na izborima za Evropski parlament, ali su u međuvremenu liberalne i socijaldemokratske partije u EP izjavile da neće podržati njegovu kandidaturu. Iako Veber i dalje ima deklarativnu podršku nemačke kancelarke Angele Merkel, njena izjava da Evropski savet neće nominovati kandidata koji će biti neprihvatljiv parlamentu ukazuje na veliku verovatnoću Veberovog ostanka na mestu parlamentarnog lidera EPP-a i u narednih pet godina.\nProgresivni savez socijalista i demokrata (S&D)\nBroj poslanika: 153\nDobri rezultati španskih i italijanskih socijalista uspeli su da „izvuku“ grupu S&D iz ponižavajućeg poraza koji joj se predviđao. Ova grupa je čak uspela da ne pretrpi najveće gubitke u odnosu na prethodni izborni ciklus – to se desilo Evropskoj narodnoj partiji. Situacija će se promeniti kada njihove redove napusti 10 poslanika britanske Laburističke stranke.\nGotovo sve partije levog centra širom kontinenta ostale su u ovoj grupi. Međutim, pored pomenutih partija iz Italije i Španije, samo su nemačke socijaldemokrate, uprkos znatnom gubitku glasova, uspele da sačuvaju dvocifreni broj poslanika.\nLoš rezultat nemačke SPD i proboj španskih socijalista odrazio se i na izbor novog vođstva ove grupe – dosadašnjeg lidera Uda Bulmana zamenila je Irače Garsija, poslanica vladajuće PSOE kojoj je ovo četvrti mandat u Strazburu. Kako prenosi Politiko, Garsija se založila za Evropu sa više socijalizma, feminizma i ekologije, a izrazila je i protivljenje monopolu EPP-a nad institucijama EU.\nMeđu novim potpredsednicima grupe S&D našla se i Biljana Borzan iz Hrvatske, koja se u prethodnom sazivu parlamenta između ostalog istakla zalaganjem za jednak kvalitet proizvoda u EU.\nObnovimo Evropu (Renew Europe)\nBroj poslanika: 108\nPrva politička grupa koja je promenila naziv u odnosu na prethodni saziv sastoji se od bivše grupe ALDE (Savez liberala i demokrata za Evropu) i poslanika izabranih na listi okupljenoj oko Republike u pokretu Francuskog predsednika Makrona. Sa 21 poslanikom, ova koalicija je i najbrojnija u grupi „Obnovimo Evropu“, praćena britanskim Liberalnim demokratama, koji će u jednom trenutku napustiti Parlament, a potom rumunskim „Savezom 2020“ i španskim Građanima.\nOva grupa doživela je i najveći rast u odnosu na ALDE iz perioda 2014-2019, koja je imala samo 68 poslanika.\nNosilac Makronove liste na evropskim izborima bila je bivša ministarka za evropske poslove Natali Luazo, koja je bila viđena za liderku nove grupe u EP. Međutim, nakon kontroverzi koje su izazvale njene namere da „temeljno preuredi“ grupu ALDE i, navodno, ne baš pohvalan stav koji je iznela o drugim kolegama poslanicima, Luazo se povukla iz trke. U neizvesnom okršaju koji je usledio, pobedu nad holanđanskom Sofi in t’Veld odneo je Dačian Čiološ, bivši premijer Rumunije i evropski komesar za poljoprivredu i ruralni razvoj u Barozovoj komisiji. Čiološa su podržali Makron i španski Građani, što je bilo dovoljno za preuzimanje liderstva nad ovom grupom.\nZeleni/Evropski slobodni savez (Greens/EFA)\nBroj poslanika: 75\nPotencijalni „zeleni talas“ najavljivan je još prošle godine, a ova grupa zaista je uspela da znatno poveća broj poslanika, pre svega u Nemačkoj, Francuskoj i Ujedinjenom Kraljevstvu. Udruženi sa regionalnim partijama iz Evropskog slobodnog saveza, u koje spadaju katalonske i škotske stranke, Zeleni će, makar do odlaska britanskih poslanika, zauzimati četvrto mesto po brojnosti u Evropskom parlamentu.\nSka Keler iz Nemačke i Filip Lamber iz Belgije reizabrani zu na čelo ove grupe. Keler je bila i jedna od kandidatkinja za predsednicu Evropske komisije u toku kampanje, a i ona i Lamber poslanici su od 2009. godine.\nIdentitet i demokratija (ID)\nBroj poslanika: 73\nJoš jedna grupa kojoj je predviđan rast bile su desne populističke partije, koje su u prethodnom sazivu bile okupljene u „Evropu nacija i slobode“. Pregnoze su se ostvarile i ova grupa gotovo je udvostručila svoj broj poslanika u Evropskom parlamentu, ali i dalje kontroliše manje od 10% ukupnog broja mesta. Čine je Nacionalno okupljanje (bivši Nacionalni front), italijanska Liga, Alternativa za Nemačku, Slobodarska partija Austrije, Partija slobode iz Holandije, Danska narodna partija i još nekoliko manjih političkih organizacija.\nMarko Cani iz italijanske Lige, pojedinačno najjače partije ove ideološke orijentacije na kontinentu, predvodiće „Identitet i demokratiju“ u narednih pet godina. Po obrazovanju ekonomista, ovo mu je drugi mandat u Evropskom parlamentu, a u prethodnom je, između ostalog, bio član Delegacije Evropskog parlamenta za Srbiju.\nEvropski konzervativci i reformisti (ECR)\nBroj poslanika: 62\nNekada su okosnicu ove grupe činile poljska Pravo i pravda i Konzervativna stranka Ujedinjenog Kraljevstva. I dok je vladajuća stranka Poljske zadržala primat sa 26 poslanika, Torijevci su na ovim izborima, zbog nemogućnosti da dogovore Bregzit do 29. marta, doživeli „potop“ i sa 19 spali na samo 4 poslanika. Sve ostale članice ove grupe imaju po 5 ili manje poslanika, što će omogućiti Pravu i pravdi da u njoj vodi glavnu reč.\nRisart Legutko nastaviće da vodi ovu grupu, od sada samostalno (ranije je to radio sa britanskim kolegom Sajidom Kamalom). Ovo mu je treći mandat u EP, a 2007. godine je nakratko bio ministar obrazovanja pod premijerom Jaroslavom Kačinjskim.\nUjedinjena evropska levica/Nordijska zelena levica (GUE/NGL)\nBroj poslanika: 41\nPartije koje su u jednom trenutku izgledale kao da će na talasu ekonomske krize „odvući“ Evropu u levo i dalje su u ovoj grupi: Siriza, španski Podemos, Nepokorna Francuska, nemačka Levica. Njihov broj, međutim, manji je nego u prošlom sazivu, što pokazuje da je revolucija, bar za sada, odložena.\nDo sada nije bilo vesti o tome da će Gabrijele Cimer, koja GUE/NGL predvodi od 2012. godine, dobiti naslednika. Cimer dolazi iz nemačke „Levice“, a nekada je predvodila partiju PDS, naslednicu vladajuće komunističke partije Istočne Nemačke. U Evropskom parlamentu je od 2004. godine.\nDve velike partije koje, za sada, nisu članice nijedne poslaničke grupe, jesu Partija za Bregzit Najdžela Faraža (29 poslanika) i Pokret pet zvezda iz Italije (14 poslanika). Na sajtu Evropskog parlamenta one se još uvek vode kao članice grupe „Evropa za slobodu i direktnu demokratiju“ koja je postojala u prethodnom sazivu, ali za formiranje političke grupe potrebni su predstavnici bar 7 različitih zemalja EU.\nDa li će ove partije ostati nezavisne, pristupiti nekoj od postojećih grupa ili sa drugim nezavisnim poslanicima formirati novu, ostaje da se vidi – pogotovo imajući za vidu da „bregzitaši“ verovatno neće ostati u parlamentu tokom celog njegovog saziva.


Efel Motors iz Podgorice je ovogodišnji dobitnik\nOvlašćenom partneru Toyote u Crnoj Gori dodijeljena je Toyotina „Ichiban“ evropska nagrada za zadovoljstvo kupaca za rezultate postignute u protekloj godini.\nNagrada je zvanično uručena gospodinu Milutinu Vušuroviću, vlasniku Efel Motors iz Podgorice, 5. juna na svečanoj ceremoniji koja je održana u Madridu (Španija).\nEfel Motors nagrađen je za izuzetna dostignuća na polju zadovoljstva kupaca, kako u prodaji, tako i u postprodajnim uslugama. Istraživanje i praćenje rezultata se obavlja po posebnoj Toyota metodologiji, pri čemu se uzimaju u obzir ocjene anketiranih stranaka u servisu i kupaca novih vozila.\n„Ichiban“ je japanska riječ izvedena iz „Okyakusama Ichiban“ što znači „kupac na prvom mestu“, gdje „Ichiban“ znači „prvi“ ili „broj jedan“.\nOcijenjeni su rezultati približno 2.300 evropskih partnera prema veoma zahtijevnim kriterijumima.\nGovoreći na ceremoniji dodjele nagrada, Dr. van Zyl, predsjednik i generalni direktor TME je rekao: "Mi smo u biznisu saradnje sa ljudima. Moramo da razumijemo naše kupce i imamo spremne odgovarajuće sisteme i alate, ali najvažnije je da u kompaniji razmišljamo na ispravan način. Konkurenti mogu da kopiraju proizvod, oni mogu da kopiraju procese, ali ne mogu tako lako da kopiraju razmišljanje da je kupac uvijek na prvom mjestu."


Otvorene prijave za sedmu MS Community BiH konferenciju / Bljesak.info | BH Internet magazin\nUz podršku Microsoft BiH i partnerskih kompanija, 7. MS Community BiH konferenciju organizira MS Community BiH, neprofitno udruženje s ograncima u Sarajevu, Banja Luci, Mostaru i Bihaću\nSci-Tech / Obrazovanje | 29. 08. 2018. u 12:24 Bljesak.info\nOtvorene su prijave za sudjelovanje na sedmoj MS Community BiH konferenciji, koja će biti održana 14. rujna u Sarajevu pod sloganom //unITed, priopćili su organizatori.\nSudjelovanje je i ove godine besplatno, a organizatori pozivaju da se sudionici, zbog ograničenog broja mjesta, prijave čim prije putem web stranice.\nOve godine je za konferenciju pripremljen niz predavanja o cloud infrastrukturi, razvoju i testiranju softvera, umjetnoj inteligenciji te Internet of Things (IoT). Stručnjaci informacionih tehnologija moći će da saznaju posljednje vijesti iz ovih i drugih područja, navedeno je u priopćenju.\nUz podršku Microsoft BiH i partnerskih kompanija, 7. MS Community BiH konferenciju organizira MS Community BiH, neprofitno udruženje s ograncima u Sarajevu, Banja Luci, Mostaru i Bihaću, čija je primarna namjena razmjena znanja i iskustava među IT profesionalcima, programerima, kao i svim entuzijastima i kolegama u IT sektoru.\nNa ovogodišnjoj konferenciji, uz istaknute IT stručnjake iz Bosne i Hercegovine i šire regije, u ulozi predavača će se prvi put obratiti i Donovan Brown koji radi kao Principal DevOps Manager u Microsoftu, a govorit će o iskustvima Microsoft u unapređenju procesa razvoja softvera.\nNa konferenciji će također biti riječi o poboljšanju sigurnosti IT okruženja, iskorištenju Office 365 i Azure servisa, multiplatformskom razvoju i testiranju softvera, odnosno o temama vezanim za blockchain, DevOps, Machine Learning, Internet of Things itd.\nPartneri konferencije će imati priliku da prezentiraju svoja rješenja.\nMS Community BiH konferencija sarajevo


Udario saobraćajca, uz krivičnu prijavu brani se sa slobode - Novi Sad\nUdario saobraćajca, uz krivičnu prijavu brani se sa slobode\n20:03:00 17.03.2017, Komentara: 0\nNovi Sad - Saobraćajni policajac Milan Vlaisavljević povređen je juče na uglu Modene i Ulice Ilije Ognjanovića kada ga je napao vozač automobila, koji se predstavio kao član Srpske napredne stranke (SNS).\nVlaisavljević je zaustavio vozača tokom redovne kontrole vozila kada ga je, kako tvrdi, napao 39-godišnji Uroš Kecman, koji ga je uz psovke vređao, a zatim ponovo pokrenuo automobil i pokušao da se odveze ka prostorijama stranke.\nSaobraćajac Vlaisavljević tvrdi da je Kecman potom zaustavio vozilo u Ulici Ilije Ognjanovića, izašao iz auta, odbio da pokaže dokumenta, nastavio sa psovkama i vređanjima, a onda i fizički nasrnuo na Vlaisavljevića.\nPolicajac Vlaisavljević uspeo je da savlada napadača i veže ga do dolaska pojačanja. U automobila koji je vozio Kecman, koji se predstavio da je član SNS-a, bili su leci te stranke.\nPredsednik Policijskog sindikata Srbije Veljko Mijailović rekao je da odnos funkcionera i aktivista političkih partija prema policiji pokazuje i bahat odnos vlasti prema policiji, kao i da se na ovaj način unosi i strah kod policajaca i "primoravaju se da okrenu glavu na drugu stranu kada ubuduće naiđu na nekoga iz vladajuće partije".


Priština: Nismo obavešteni da nam SAD blokiraju 200 miliona - 09.03.2020, Sputnik Srbija\nPredstavnici vlade privremenih prištinskih institucija saopštili su večeras da nemaju informacije o tome da su SAD blokirale 200 miliona evra planiranih za... 09.03.2020, Sputnik Srbija\n21:57 09.03.2020 (Osveženo: 14:55 30.08.2021)\nPotpredsednik vlade Haki Abazi rekao je za „Gazetu Blic“ da je trenutno MČ izdvojio 10 miliona evra za Kosovo i da vlada nije obaveštena o tome da je suspendovan neki projekat.\n„Mi nemamo informacije o tih 200 miliona evra i nećemo komentarisati novinske naslove koji služe kao vrsta pritiska. Bilo je govora o 200 miliona, međutim izdvojeno je samo 10 miliona koji su namenjeni Kosovu, nemamo informacije o nekoj suspenziji i podršci od MČ“!, rekao je Abazi, prenosi Kosovo onlajn.\nPrištinska Gazeta ekspres objavila je ranije danas da će SAD obustaviti 200 miliona evra vredne investicije, što je prvi udarac vladi Aljbina Kurtija zbog odbijanja da ukine takse na proizvode iz BiH i centralne Srbije.\n„Kosovo više ne može da računa na 50 miliona evra MČ-a, kao ni na ostalih 150 miliona evra u okviru projekta u vezi s gasom, a koji su su planirani da budu uloženi na Kosvu“, prenosi „Ekspres“ navode svog izvora.\nInače, list podseća da je telefonski razgovor između Kairnkrosa i Kurtija trebalo da bude održan 6. marta, ali da se Kurti nije odazvao pozivu.


RCC: Potrebne nove i efektivnije mere za integraciju Roma na Zapadnom Balkanu\nBeta 10. jula 2019. 17:30\nSavet za regionalnu saradnju (RCC) saopštio je danas da podaci o ugroženosti romske populacije na Zapadnom Balkanu ukazuju da su u društvima regiona potrebne nove i efektivnije mere kako bi Romi bili u potpunosti integrisani i jednaki u svim segmentima svakodnevnog života.\nPodaci pokazuju da je izmedju 83 i 94 odsto ugroženih romskih porodica u stanju teške matrijalne oskudice u celom regionu proširenja EU, koji obuhvata Zapadni Balkan i Tursku.\nBroj devojčica i dečaka Roma koji pohadjaju obavezno osnovno obrazovanje povećan je u poslednjih deset godina, ali je broj onih koji pohadjaju srednje škole mnogo manji, navodi RCC.\nProcenat mladih izmedju 18 i 24 godine starosti koji nisu zaposleni, ne školuju se niti se na drugi način usavršavaju kreće se od 73 odsto u Srbiji do 86 odsto u Bosni i Hercegovini, dok se takav procenat za mlade žene kreće izmedju 81 odsto u Severnoj Makedoniji i 93 odsto u Crnoj Gori.\nBrojke pokazuju, navodi RCC, da je manja verovatnoća da Romi imaju pristup zdravstvenoj zaštiti nego njihove komšije koji nisu Romi. Brojni romski stambeni objekti nemaju pristup tekućoj vodi, a njihov procenat se kreće od 10 odsto u Severnoj Makedoniji do više od polovine romskog stanovništva u Albaniji.\nU Deklaraciji partnera sa Zapadnog Balkana o integraciji Roma u procesu proširenja EU, usvojenoj na prošlonedeljnom Samitu Zapadnog Balkana u Poznanju, vlade regiona su se obavezale na postizanje veće zaposlenosti Roma, legalizaciju njihovih stambenih objekata gde je ona moguća, veću stopu završavanja osnovne i srednje škole, pokrivenosti zdravstvenim osiguranjem i prijava u matične evidencije svih Roma, podseća RCC.\nDa Deklaracija ne bi ostala mrtvo slovo na papiru, vlade treba da usvoje politike, da imaju budžete kojima su obuhvaćeni Romi, da preduzimaju mere i da na svim nivoima pomno prate da li te politike i mere dopiru do svakog Roma ili Romkinje i to svakog dana, navodi RCC.\nProces usvajanja Deklaracije, koji je inicirala Vlada Severne Makedonije, omogućen je zahvaljujući projektu RCC-a Integracija Roma koji finansiraju Evropska unija i Fondacija za otvoreno društvo.


Vlada TK: Premijer Hodžić primio u posjetu delegaciju OSCE-a – Radio Feral\nVlada TK: Premijer Hodžić primio u posjetu delegaciju OSCE-a\n08/02/2021 08/02/2021 Mirsad Zulic\t0 Comments\tKadrija Hodžić, OSCE, Vlada TK\nIstaknuto je da je Tuzlanski kanton u proteklim godinama zabilježio iskorak u mnogim oblastima, ali da i pred ovim sazivom Vlade stoje vrlo značajni izazovi. Prije svega to se odnosi na borbu protiv korupcije, na čemu će i OSCE imati akcenat svog djelovanja u narednom periodu. S tim u vezi danas je konstatovana dobra saradnja koju je OSCE do sada imao sa Timom Vlade TK za borbu protiv korupcije, te je izraženo očekivanje da će Tim i u narednom periodu za svoj rad imati podršku Vlade i Skupštine TK.\nOSCE će i u narednom periodu u slučaju potrebe za realizacijom zajedničkih aktivnosti biti na raspolaganju Timu, ali i Vladi Tuzlanskog kantona.\nPremijer Hodžić je prezentirao stanje u Tuzlanskom kantonu i situaciju sa kojom Vlada susrela nakon imenovanja, kao i aktivnosti koje je su planirane za realizaciju u narednom periodu.\n„Transparentnost u radu je temeljna pretpostavka, na koju se kasnije nadovezuju drugi oblici borbe protiv korupcije, nepotizma i drugih negativnih pojava. Upravo zbog toga jedan od akcenata u radu Vlade u narednom periodu, u skladu sa izloženim ekspozeom prilikom imenovanja, bit će upravo na povećanju transparentnosti rada Vlade”, rekao je tokom sastanka premijer Hodžić, najavljujući više sistemskih mjera koje će Vlada ponuditi a u cilju borbe protiv korupcije.\n„Izazov će biti uraditi sistemska rješenja koja će direktno utjecati na suzbijanje korupcije, a da pri tome ne narušimo neka druga ljudska prava“, kazao je premijer Hodžić.\nTokom sastanka najavljeno je da će se na dnevnom redu Vlade uskoro naći i nacrt Strategije za borbu protiv korupcije, te Akcioni plan za sprječavanje trgovine ljudima, a osim borbe protiv korupcije, tokom današnjeg sastanka bilo je govora o političkoj situaciji, stanju u oblasti sigurnosti i migrantima na području našeg kantona.\n„OSCE i Vlada Tuzlanskog kantona su do sada imali izuzetno dobru saradnju na realizaciji brojnih projekta i očekujem da će se ta saradnja nastaviti i u narednom periodu. Tu smo da vam pomognemo u izradi i provedbi sistemskih rješenja i reformskih procesa a u duhu demokratskih principa i međunarodnih standarda. S tim u vezi zahvaljujem se premijeru Hodžiću na iskazanoj spremnosti za saradnju sa Misijom OSCE-a u Bosni i Hercegovini” zaključio je danas šef ureda OSCE-a u Tuzli Damir Gnjidić.\n← Ministar Ramić potpisao sporazum za izgradnju 81 stambenog objekta za raseljene osobe u BiH\nZaposlenost u Bosni i Hercegovini se tek 2024. vraća na nivo od prije pandemije →\nNova rekonstrukcija: BPS ulazi u Vladu TK, kojeg će se ministra odreći SDP\nAziz Čačković podnio ostavku, Senaid Hadžić novi ministar u Vladi TK-a


Pozitivni rezultati globalnog tržišta laminatnih podova u 2013. Godini - PODOVI\nParketi i laminati Pozitivni rezultati globalnog tržišta laminatnih podova u 2013. Godini\nKompanije članice „Evropskih proizvođača laminatnih podova“ – EPLF (European Producers od Laminate Flooring) su ostvarile prodaju od 463 miliona m2.\nIako se čini da finansijska kriza još uvek nije u potpunosti gotova, međunarodno tržište laminatnih podova se oporavlja. Rast je posebno primećen u Istočnoj Evropi, kao i u izvozu za Aziju i Severnu Ameriku.\nRastući trend u proizvodnji podova koji je primećen poslednjih godina polako je stabilizovan. Iako je skoro neprimetno opadanje prodaje zapaženo na tržištu Zapadne Evrope, 2013. godina je dobra godina za kompanije iz udruženja „Evropskih proizvođača laminatnih podova“ zahvaljujući ostvarenoj dobiti sa drugih regionalnih tržišta.\nU 2013. godini 21 kompanija članica udruženja „Evropskih proizvođača laminatnih podova“ na svetskom tržištu je prodala 463 miliona m2 laminatnih podova proizvedenih u Evropi. U odnosu na 360 miliona m2 prodanih prošle godine ova brojka predstavlja rast u prodaji od oko 0.7% na globalnom tržištu.\nTržišta u Zapadnoj Evropi su s druge strane u 2013. godini iskusila mali pad u prodaji od oko 3%. Na zapadnosvropskom tržištu je 2013. godine prodato 290 miliona m2 laminatnih podova, što predstavlja mali pad u odnosu na 2012. godinu kada je prodato 298 miliona m2.\nNajveće tržište laminata u Evropi je bila i ostala Nemačka sa prodatih oko 72 miliona m2 laminatnih podova u 2013. To je mali pad u odnosu na 76 miliona m2 prošle godine, ali ipak, Nemačka je vodeće tržište za prodaju ovih podnih obloga. Drugo mesto zauzima Turska sa prodatih 65 miliona m2. Ovako dobar rezultat u Turskoj postignut je delimično zahvaljujući turskim kompanijama koje su ujedno i članice udruženja „Evropskih proizvođača laminatnih podova“ a delimično zahvaljujući ekonomskom rastu Turske. Na trećem mestu u Evropi po prodaji se nalazi Francuska sa prodatih 39 miliona m2 laminatnih podova. Ujedinjeno kraljevstvo se drži četvrtog mesta sa nepromenjenih 29 miliona m2 u odnosu na prošlu godinu. Na petom mestu po prodaji na Evropskom tržištu se nalazi Holandija sa 19 miliona m2 što predstavlja mnogo više nego prošle godine. Šesto mesto zauzima Španija sa prodatih 14 miliona m2.\nU Istočnoj Evropi evropski proizvođači laminatnih podova prodali su 103 miliona m2 laminata što predstavlja znatan skok od 4% u odnosu na prošlu godinu kada je prodato 99 miliona m2. Poljska je još jednom u vrhu prodaje sa 25 miliona m2 (prošle godine: 24 miliona m2). Sa 23.9 miliona m2 (prošle godine: 23.7 miliona m2) Rusija drži jako drugo mesto i obećava dalji rast prodaje. Rumunija je na trećem mestu sa 10 miliona m2 (prošle godine: 9 miliona m2) dok je Ukrajina i dlaje na četvrtom mestu ali sa rastom u prodaji na 9 miliona m2 (prošle godine: 8 miliona m2). Mađarska je ostala na petom mestu sa prodatih 4.6 miliona m2 (prošle godine: 4.2 miliona m2).\nOd 2011. godine prodaja u Severnoj Americi je drastično opala: od 41 miliona m2 u 2010. godini na 27 miliona m2 u 2011. U 2012. godini ostvarena je prodaja od svega 23 miliona m2. Ovo je prouzrokovano ekonomskom situacijom u Sjedinjenim Američkim Državama. Međutim, u 2013. situacija sa prodajom na severnoameričkom kontinentu se popravila, prodato je 28 miliona m2 laminatnih podova. SAD su posebno pokazale ohrabrujuć rast na severnoameričkom kontinentu sa prodajom od 16 miliona m2 (prošle godine: 12 miliona m2) dok je Kanada ostala na nepromenjenih 11 miliona m2 prodatih, kao i prošle godine.\nU Aziji ukupna prodaja laminatnih podova za 2013. godinu zabeležila je mali rast sa oko 13 miliona m2 (prošle godine: 12 miliona m2). Tržište Kine, uključujući Hong Kong, je pokazalo posebno jasan rast –u 2013. godini je ostvarena prodaja od 4 miliona m2 (prošle godine: 3 miliona m2). Iransko tržište je zabeležilo posebno lošu prodaju, sa svega polovinom od i inače skromne ukupne prodaje u 2012. godini koja je iznosila svega 1.6 miliona m2.\nJužna Amerika je u 2013. godini ostala stabilna sa prodajom od 17 miliona m2, koliko je iznosila i 2012. Tržište Čilea je pokazalo ponešto razočaravajuć rezultat u odnosu na prošlu godinu sa prodajom od 6 miliona m2 (prošle godine: 6.5 miliona m2), dok je Meksiko napredovao na 5 miliona m2 (prošle godine 4.3 miliona m2).\nPrethodni tekstGrass Lamp-lampa koja stvara život\nSledeći tekstPodovi na bazi cementa i epoksidnih smola


S ljubavlju hrabrim srcima: Prikupljeno više od 1,4 miliona KM :: Dešavanja u Bijeljini ::\n11. April 2021. / 02:38\nS ljubavlju hrabrim srcima: Prikupljeno više od 1,4 miliona KM\nU Banjaluci je završeno donatorske veče u okviru humanitarne akcije “S ljubavlju hrabrim srcima” tokom koje je, prema prvim procjenama, prikupljeno više od 1,4 miliona KM, a više od 72.000 puta pozvan je humanitarni broj 1411.\nOvo humanitarno veče održano je pod pokroviteljstvom predsjednice Republike Srpske Željke Cvijanović, u Kulturnom centru Banski dvor u Banjaluci.\nPrikupljena sredstva sa donatorske večeri biće iskorištena za nabavku robotike za oporavak djece sa poremećajima kretanja.\nPredsjedavajući Predsjedništva BiH Milorad Dodik istakao je večeras značaj održavanja humanitarne akcije “S ljubavlju hrabrim srcima”, jer je očigledno da je još mnogo djece kojoj treba pomoći.\n– Kako i sama pjesma kaže – da pokažemo da smo ljudi, da zastanemo i da tuđu patnju, veliku borbu tih malih junaka i njihovih roditelja opazimo i kao odgovorni ljudi u društvu pokušamo pomoći – rekao je Dodik u obraćanju na donatorskoj večeri u Banjaluci organizovanoj u okviru humanitarne akcije “S ljubavlju hrabrim srcima” za nabavku robotike za oporavak djece sa poremećajima kretanja.\nOn je izrazio zadovoljstvo što je predsjednik Republike Srpske Željka Cvijanović nastavila ovu dobru tradiciju.\nDodik je podsjetio da se učinilo mnogo toga, da se pomoglo mnogim mališanima, te da je ponosan što iza ove akcije ostaje značajne institucije, kao što je Fond za pomoć za liječenje djece u inostranstvu i Roditeljska kuća kod Univerzitetskog kliničkog centra Republike Srpske.\nOn je napomenuo da je Fond za pomoć za liječenje djece u ovoj godini ostvario značajne rezultate, kao i da bi volio bi da nikad nije bilo potrebe za tako nečim.\nDodik je zahvalio svima koji prisustvuju donatorskoj večeri u Kulturnom centru Banski Dvor u Banjaluci i svojim prilozima pomažu djeci.\n– Divno je biti dio ove večeri i vjerujem da ćemo u godinama koje dolaze upravo na ovaj način reagovati da bi se pomoglo onima kojima to treba – rekao je Dodik.\nPredsjednik Republike Srpske Željka Cvijanović izrazila je zadovoljstvo činjenicom da su se mladi umjetnici odazvali njenom pozivu da joj pomognu u organizaciji humanitarne akcije “S ljubavlju hrabrim srcima”, stavljajući svoj talenat u funkciji solidarnosti i ljubavi za njihove drugare kojima je potrebna pomoć.\nCvijanovićeva je istakla da je ponosna na partnerstvo koje je u organizaciji ove humanitarne akcije ostvarila sa mladim umjetnicima koji večeras učestvuju na donatorskoj večeri i koji dolaze iz različitih dijelova Republike Srpske, ali i iz Drvara.\nU obraćanju na donatorskoj večeri organizovanoj u okviru humanitarne akcije “S ljubavlju hrabrim srcima” za nabavku robotike za oporavak djece sa poremećajima kretanja, koja se održava pod visokim pokroviteljstvom predsjednika Republike Srpske, Cvijanovićeva je rekla da su to sjajna djeca koja, svojim umjetničkim nastupom, žele da pomognu drugoj djeci i naglasila da bez njih ovaj događaj ne bi bio toliko uspješan.\n– Danas su Djetinjci, jedan od najljepših porodičnih praznika koji prethode Božiću i koji simbolizuje snagu porodičnih veza, slogu i međusobno pomaganje u svim prilikama. Upravo u tom duhu, organizovali smo i ovogodišnji humanitarni događaja pod nazivom “S ljubavlju hrabrim srcima”, u kojem devetu godinu zaredom učestvuje cijela Republika Srpska, a koju je pokrenuo tadašnji predsjednik Republike Milorad Dodik, na čemu mu zahvaljujem u ime svih kojima je ta pomoć bila namijenjena – istakla je Cvijanovićeva.\nPredsjednik Srpske je podsjetila da će sredstva koja ove godine budu prikupljena biti iskorištena za nabavku uređaja za robotski asistiranu rehabilitaciju djece sa poremećajima kretanja.\n– O značaju ovog uređaja dovoljno govori činjenica da godišnje 150 do 200 djece u Republici Srpskoj ima potrebu za intenzivnim fizikalnim tretmanom uz korišćenje robotike, da takav tretman nije uobičajen ni u zemljama okruženja, a tamo gdje postoji iziskuje ogromne troškove za naše korisnike. Nabavkom robotike mi ćemo u naš zdravstveni sistem uvesti jednu sasvim novu, modernu uslugu. Riječ je o uređaju koji će Teodori, Mateju, kao i svim drugim hrabrim srcima, koja večeras nisu ovdje sa nama, ali jesu u našim srcima, u velikoj mjeri olakšati ne samo proces rehabilitacije, već i sam život – istakla je Cvijanovićeva.\nOna je naglasila da svi žele da pomognu, te da je zato oko ovog događaja okupljena cijela Republika Srpska.\n– Novac se može obezbijediti na različite načine, institucije će to svakako uraditi. Ali, ono po čemu je ovaj događaj poseban jeste činjenica da on mobiliše dobru volju i solidarnost širom Republike Srpske. Tako je i večeras, jer će svaki korak ili pokret koji načini bilo koje dijete kojem je potreban ovakav vid pomoći biti uspjeh svih nas i to će biti i naš pokret – istakla je predsjednik Republike Srpske.\nOna je izrazila posebnu zahvalnost predsjedniku Vlade Republike Srbije Ani Brnabić koja i ove godine učestvuje na ovom važnom i lijepom događaju, kao i na izdašnoj donaciji koju je Vlada Srbije obezbijedila i ove godine.\n– Pozdravljam i naše javne ličnosti, kulturne radnike, sportiste, pjevače, umjetnike iz Republike Srpske i Srbije, kao i medije koji su večeras sa nama i koji su učestvovali u promotivnoj kampanji ove akcije prethodnih sedmica. Želim posebno zahvaliti zdravstvenim radnicima u Zavodu za fizikalnu medicinu i rehabilitaciju ‘Dr Miroslav Zotović’ u kojem će biti smješten ovaj ‘čarobni robot’, prijatelj djece kojoj je potrebna njegova pomoć – rekla je Cvijanovićeva.\nUz zahvalnost velikim donatorima poput Vlade Republike Srbije, i svih drugih koji su pružili podršku poput Vlade Republike Srpske, javnih preduzeća, privrednika, medija, javnih ličnosti, predsjednik Republike izrazila je posebnu zahvalnost građanima Srpske koji su pozivajući humanitarni broj 1411 donirali jednu KM, kao i onima koji su vršili pojedinačne manje uplate jer su, kako je rekla, upravo oni dokaz da u našim srcima stanuju humanost i pažnja za one kojima je ona potrebna.\n– I još jednom posebno hvala našim sjajnim talentima koji su u želji da pomognu svojim vršnjacima – hrabrim srcima, prihvatili da budu moji partneri u organizaciji ovog toplog i humanog događaja! Hvala svima na dobroti koju pokazujete – naglasila je Cvijanovićeva.\nU Donatorskoj večeri, u okviru humanitarne akcije “S ljubavlju hrabrim srcima”, učestvovuje i premijerka Srbije Ana Brnabić sa ministrima.\nVlada Srbije odlučila je da Srpskoj donira 250 hiljada evra za nabavku uređaja za robotski asistiranu rehabilitaciju djece, sa poremećajima kretanja.\nPremijerka Ana Brnabić izrazila je večeras zadovoljstvo što, kao izraz posebnih veza između Republike Srbije i Republike Srpske, prisustvuje tradicionalnoj humanitarnoj akciji “S ljubavlju hrabrim srcima”, u Banjaluci.\nTa akcija se organizuje po deveti put, a ove godine prikupljena sredstva namijenjena su za nabavku uređaja za robotski asistiranu rehabilitaciju dHece sa poremećajima kretanja. Vlada Srbije je za tu namjenu donirala 250.000 evra.\n– Pored toga što smo ovdje da podržimo inicijativu koju je predsjednik Dodik pokrenuo prije devet godina, tu smo da i pred kraj ove godine pokažemo bliskost i posebne veze između Republike Srpske i Srbije. Takođe smo tu da pokažemo da naša bliskost nije i ne smije biti samo u riječima, kako je to nekada bilo, već prije svega u konkretnim djelima – u podršci Srbije građanima Republike Srpske, konkrentim projektima, zajedničkim inicijativama, izgradnji i obnovi škola, domova zdravlja, domova kulture, obdaništa, puteva, lokalne infrastrukture, pa i u stalnom posjetama – poručila je Brnabićeva.\nOna je istakla da su ove godine, kao i prošle, predsjednik Aleksandar Vučić i Vlada Srbije odlučili da doniraju 250.000 evra Fondu solidarnosti Republike Srpske kako bi se djeci sa poremećajima kretanja nabavili uređaji za robotski asistiranu rehabilitaciju.\n– Ovim ćemo svi zajedno obezbijediti tretman deci koja do sada nisu mogla da dobiju adekvatan tretman. Danas sam, sa ministrima Ðorđevićem i Udovičićem, sa vama kako bismo i mi dali mali doprinos pozivu građanima da se uključe i pomognu ovu akciju – napomenula je ona.\nBrnabić je rekla da je ponosna što je dio tima Aleksandra Vučića koji kroz djela, a ne samo riječi, najkonkretnije do sada podržava narod u Republici Srpskoj i na najbolji način gradi naše posebne veze.\nOna je podsjetila da je Srbija od 2014. godine u Republici Srpskoj podržala projekte ukupne vrijednosti 21.750.000 evra, a da je samo ove godine Srbija je Republici Srpskoj pomogla sa ukupno 9 miliona evra.\nBrnabićeva i ministri iz Srbije, zajedno sa predsjednicom Srpske Željkom Cvijanović, premijerom Radovanom Viškovićem i ministrima, i predsjedavajućim Predsjedništva BiH Miloradom Dodikom, razgovaraju na donatorskoj večeri sa građanima, koji pozivom na humanitarni broj 1411, pomažu akciju.\nOvaj humanitarni biće aktivan do 7. januara naredne godine.\nSubota: Ova akcija ima veliki značaj za srećan život djece kojem je potrebno liječenje\nProslavljeni kompozitor i autor dječjih emisija Minja Subota istakao je večeras da humanitarna akcija “S ljubavu hrabrim srcima” ima veliki značaj za srećan život svakog djeteta kojem je potrebno liječenje.\n– Drago mi je što sam ovdje, jer je ova manifestacija tradicionalna. Od izuzetnog značaja je što su autori ove humanitarne večeri djeca – rekao je novinarima Subota, koji prisustvuje humanitarnoj večeri.\nOn je izrazio zadovoljstvo što humanitarnoj akciji prisustvuju zvanice iz javnog, društvenog, kluturnog života Srpske i Srbije i pozvao sve ljude da je podrže.\n– Drago mi je što će biti prikupljena sredstva iz svih krajeva Republike Srpske i Srbije – rekao je Subota.\nBodiroga: Humanitarnih akcija treba da bude više\nProslavljeni srpski košarkaš Dejan Bodiroga rekao je da je humanitarna akcija “S ljubavlju hrabrim srcima” od velikog društvenog značaja, te da ovakvih manifestacija treba da bude više.\n– Čestitke svima koji zovu i koji na taj način odvajaju sredstva da pomognu onima kojima je to najpotrebnije – rekao je Bodiroga, koji prisustvuje donatorskoj večeri za nabavku robotike za oporavak djece sa poremećajima kretanja, koja se održava u Kulturnom centru Banski dvor u Banjaluci.\nBodiroga je izrazio zadovoljstvo što je dio ove akcije, koju je prije devet godina pokrenuo tadašnji predsjednik Republike Srpske Milorad Dodik.\nOn je pohvalio i angažovanost predsjednika Republike Srpske Željku Cvijanović i vlada Srpske i Srbije da podrže ovu akciju.\nSloboda Mićalović: Dobra prilika da ljudi pokažu svoju humanu stranu\nPoznata srpska glumica Sloboda Mićalović rekla je da je humanitarna akcija “S ljubavlju hrabrim srcima” dobra prilika da svi ljudi pokažu svoju humanu stranu i pomognu djeci.\n– Najbolje bi bilo kada ne bi bilo potrebe da se organizuju ovakve akcije, ali kada već ima potrebe onda treba da pokažemo da smo ljudi, tako što ćemo uz mali trud, koliko ko može, pomoći ovim mališanima, a sutra nekom drugom – rekla je Mićalovićeva, koji prisustvuje donatorskoj večeri za nabavku robotike za oporavak djece sa poremećajima kretanja, koja se održava u Kulturnom centru Banski dvor u Banjaluci.\nOna je istakla značaj ove manifestacije, jer osim humanitarnog segmenta i skupljanja novca, doprinosi i da se ljudi iz svih društvenih sfera okupe, druže i razgovaraju, te da svako na svoj način doprinese da život bude lakši.


Inicijativa za pomoć porodicama sa decom došla je od predsednika opštine Inđija Vladimira Gaka.\n“Ovo je mali doprinos lokalne samouprave u podsticanju nataliteta u inđijskoj opštini. Do sredstava se došlo uštedom na stavkama u budžetu koje su manje bitne za opštinu, a za koje su do sada izdvajane značajne sume”, rekao je Gak.\nGak navodi da je to "mala stvar kojom se lokalna samouprava trudi da pomogne mladim ljudima sa prvorođenim detetom".\nRoditelji u Inđiji imaju mogućnost da u roku od godinu dana od rođenja deteta podnesu zahtev za dobijanje novčanih sredstava, a odluka o finansijskoj pomoći porodicama koje su dobile prvo dete stupa na snagu odmah.\nOtkazi će tek da pljušte\nSubotica, Zrenjanin, Sombor - I pored političkih zalaganja da se kriza ne rešava otpuštanjima zaposlenih, broj otkaza u Vojvodini svakodnevno raste. Tako je u Subotici od kraja 2008. godine do danas bez posla ostalo oko 1.200 radnika, a najviše otkaza bilo je u „Severu“, više od 200. Predsednik Gradskog veća Samostalnog sindikata Milan Popović kaže da su otpuštanja učestala, naročito u privatizovanim preduzećima.\nDo radnog mesta 100 kilometara\nINĐIJA - Trećina zaposlenih prosvetnih radnika inđijske osnovne i srednje škole svakodnevno na dolazi iz drugih sredina. Među njima nisu samo nastavnici i profesori iz susednih opština.


Italijani na referendumu glasali za smanjenje broja poslanika, levica zadržala Toskanu - Svet - Dnevni list Danas\nPočetna » Svet » Italijani na referendumu glasali za smanjenje broja poslanika, levica zadržala Toskanu\nItalijani su glasali danas da smanje broj poslanika u nacionalnom parlamentu za trećinu, pokazuju skoro konačni rezultati referenduma održanog zajedno sa regionalnim izborima uz jake mere predostrožnosti zbog korona virusa.\n2Piše: Beta 21. septembra 2020. 21.48 Izmenjeno: 21.53\nFoto: Beta/ Flavio Lo Scalzo, Pool via AP\nIako je referendum o smanjenju broja poslanika imao podršku svih stranaka vladajući Pokret pet zvezdica je preuzeo zaslugu za tu pobedu, smatrajući da su glasači odgovorili na njegov proreformski stav protiv establišmenta.\nNa kraju dvodnevnog referenduma izlaznost je bila 53 odsto, uključujući one koji su glasali od kuće ili iz bolnice zbog karantina ili bolesti. Vojska volontera obučena u zaštitnu opremu išla je po kućama da osigura da Italijani koji imaju virus mogu da glasaju.\nOni koji su išli ga glasačka mesta morali su da prate stroge protokole nošenja maski i socijalnog distanciranja.\nNa osnovu 95 odsto prebrojanih glasova 69 odsto Italijana glasalo je „Da“ na ustavnom referendumu o smanjenju broja poslanika, navelo je Ministarstvo unutrašnjih poslova.\nPredlog koji je prošao u parlamentu ali ne sa dvotrećinskom većinom da bi mogao da prođe bez referenduma, smanjuje broj poslanika u donjem domu sa 630 na 400 a u Senatu sa 315 na 200.\nPokret pet zvezdica je naveo da to usklađuje glomaznu italijansku birokratiju sa drugim evropskim zemljama i da će se time uštedeti desetine miliona evra godišnje.\nDanas se takođe glasalo za guvernere u sedam italijanskih regiona: Kampanija, Markes, Ligurija, Pulja, Toskana, Dolina Aoste i Veneto. Tu se trka vodila između tradicionalnih italijanskih blokova desnog centra i levog centra.\nKandidat levice u toj regiji Eugenio Đani je osvojio oko 47 odsto glasova u odnosu na 40 odsto podrške koju je dobila kandidatkinja Suzanu Ćekardi, iz ekstremnodesničarske Lige Matea Salvinija, pokazuju projekcije italijanskih televizija.\nLevica je uspela da sačuva tri regiona – Toskanu, Pulju i Kampaniju ali ujedinjeni front desnog centra i ekstremne desnice je osvojio Marke na jugu od partije vlade Đuzepea Kontija, koalicije Pokreta pet zvezdica i Demokratske partije.\nGuverner Veneta Luka Zaija iz desničarske partije Liga osvojio je treći mandat, prema izlaznim anketama prenela je agencija Ansa.\nItalija ima drugi najveći broj umrlih od korone u Evropi posle Velike Britanije, sa preko 35.700 umrlih.\nbroj poslanika, parlament, referendumRim\n21. septembra 2020. u 22.07\nKada će se u Srbiji promeniti izborni zakon? Kada će u Srbiji građani direktni birati poslanika iz svoje Opštine, po imenu i prezimenu, kao svog predstavnika u državnom Parlamentu? Kada će u Srbiji svaka Opština Srbije imati svog poslanika? Danas Beograd ima 73 poslanika, a veliki broj Opština ni jednog!\n21. septembra 2020. u 22.21\nKod nas nema smanjivanja


Home / Gradska hronika / Više od 6000 posetilaca na Porodičnom danu bezbednosti Tigar tajersa\nViše od 6000 posetilaca na Porodičnom danu bezbednosti Tigar tajersa\nObjavio PV , 26.09.2016.\nPod sloganom Bezbednost je naša briga, kompanija Tigar Tyres je po drugi put u krugu fabrike proteklog vikenda organizovala događaj koji je okupio zaposlene, članove i goste njihovih porodica, kao i partnere iz lokalne zajednice. Više od 6.000 naših sugrađana je uzeleo učešće u ovom dešavanju koje ima za cilj da na popularan način promoviše bezbednost u najširem smislu reči i unapređuje bezbednosnu kulturu.\nTokom Porodičnog dana bezbednosti realizovano je dvadesetak različitih sadržaja. Organizovane su edukacije iz bezbednog ponašanja na poslu koje se tiču ergonomije (pravilnog podizanja tereta), kohabitacije (bezbednog ponašanja u prostoru gde se pešaci i vozila zajedno kreću), kretanja po različitim površinama, kao i kritičnih mesta uvlačenja, koja su prisutna i na radnom mestu, ali i kod kuće. Najmlađi su učestvovali u radionicama na temu bezbednog ponašanja u saobraćaju, a stariji posetioci su mogli da probaju simulatore vožnje i nauče kako da pravilno koriste pojas i sl.\nViše od 40 pripadnika jedinice Civilne zaštite Tigar Tyres-a su veoma uspešno prikazali vežbu gašenja požara u magacinu, izvlačenja povređenih i ukazivanja prve pomoći.\n– Ove godine smo u Porodični dan bezbednosti uključili i naše partnere u projektu Growing together – škole iz Pirota i Babušnice, zdravstvene, saobraćajne i sportske institucije, kao i partnere u oblasti ekologije, sa ciljem da kroz atraktivne sadržaje animiramo naše sugrađane. Svi zajedno poslali smo snažnu poruku da su bezbednost, briga o životnom okruženju i zdravlju najvažniji za sve nas i našu budućnost, rekla je Milena Tošić, predstavnik kompanije Tigar Tyres i dodala:\n– Zahvaljujem svima koji su učestvovali u Danu bezbednosti, jer su na ovaj način dali doprinos unapređenju naše svesti o značaju bezbednosne, saobraćajne, ekološke i zdravstvene kulture.\nTigar Tyres je ove godine omogućio i svim zainteresovanim posetiocima da vide deo fabričkih postrojenja i deo proizvodnog procesa u fabrici Big Tigar.\nPosebno je značajno to što je Porodični dan bezbednosti bio potvrda snažnog volonterskog pokreta u Tigar Tyres-u. U organizaciju događaja uključilo se više od 200 volontera iz Tigar Tyres-a, koji su donirali 2.400 sati dobrovoljnog rada i obezbedili da Dan kada je porodica Tigar Tyres na okupu protekne bezbedno i bez incidenata.\nI ove godine blizu 6000 posetilaca na Porodičnom…\nTigar tyres: Humanitarna akcija “Šetnja…\nTrening bezbedne vožnje za motocikliste u Pirotu\n← Previous Story Gradina:Zaplenjeno preko 200.000 evra!\nNext Story → Predstavnici Evroregiona Nišava na konferenciji AEBR-a


iz kolekcije MPU\n22. septembar – 31. decembar 2011.\n"Galerija Inkiostri" MPU\nSvečano otvaranje: četvrtak, 22. septembar 2011. u 19 časova\nIzložbu će otvoriti Čedomir Vasić, profesor Univerziteta umetnosti u Beogradu\nNa otvaranju izložbe Amra Latifić, docentkinja na Fakultetu za medije i komunikaciju, glumica i spisateljica i Jelena Stojanović, komunikološkinja i multimedijalna umetnica, izvešće performans "Uramljeni stilovi ženskih silueta"\nAutorka izložbe: Draginja Maskareli, kustoskinja Odseka za tekstil i kostim MPU\nKraljevina Srbija, oko 1890.\nMPU inv. br. 5207\nNošena u Prahovu\nKolekcija venčanih haljina Muzeja primenjene umetnosti biće po prvi put predstavljena publici na izložbi "Venčane haljine u Srbiji u drugoj polovini XIX i početkom XX veka iz kolekcije MPU" koja će se održati u Muzeju, u galeriji "Inkiostri", u periodu od 22. septembra do 31. decembra 2011. godine.\nOdevanje srpske građanske klase prolazi tokom XIX veka kroz proces transformacije od orijentalne nošnje ka evropskom modnom kostimu. Evropski uticaj u odevanju građanske klase u Srbiji postaje vidljiv od sredine, a preovladava od osamdesetih godina XIX veka. U okviru ovog procesa možemo posmatrati i devet haljina koje su sačuvane u kolekciji ženskog kostima Odseka za tekstil i kostim Muzeja primenjene umetnosti u Beogradu i koje su pripadnice srpskog građanskog društva nosile kao venčane haljine, ali i u drugim prilikama vezanim za obred venčanja (npr. veridba). Među sačuvanim haljinama, koje datiraju iz perioda od 1878. do 1914. godine, nalaze se bindali (bindallı) haljine karakteristične za osmanski kostim, zatim haljine sašivene u Srbiji po uzoru na evropsku modu, kao i haljine sašivene u Evropi (Venecija, Beč, Pariz).\nNajstarija venčana haljina, sačuvana u kolekciji potiče iz 1878. godine. Reč je o haljini koju je nosila Draga Kandić na venčanju sa Ljubomirom Kovačevićem, istoričarem i političarem. Haljina je u kolekciju dospela posredstvom njihove ćerke Milice Rakić, supruge pesnika i diplomate Milana Rakića.\nmodna kuća "Redfern" (Redfern)\nVeridbena haljina Elene Ristić, sašivena 1909. godine u pariskom ogranku čuvene britanske modne kuće Redfern, prvi je predmet evropske visoke mode koji je našao put do kolekcija muzeja. Ova modna kuća bila je posebno cenjena i zbog elegancije večernjih toaleta, dok su pomalo konzervativne kreacije pre svega bile namenjene ženama koje su načinom odevanja pokazivale pripadnost društvenoj eliti. Među mušterijama kuće Redfern nalazile su se brojne članice kraljevskih porodica, ali i glumice i druge pripadnice mondenskog sveta.\nTradicionalan orijentalni način odevanja predstavljen je bindali haljinama koje su nošene u srpskim porodicama na Kosovu i u Vranju. Bindali na turskom znači hiljadu grana, a naziv potiče od njihovog bogatog ukrasa u vidu cvetih grana, koji se izvodio u tehnici zlatoveza. Ovaj tip haljina, koji je imao funkciju svečane i svadbene odeće, karakterističan je za osmanski kostim u XIX i na početku XX veka, odakle ga je preuzelo i lokalno hrišćansko stanovništvo.\nKolekcija venčanih haljina Odseka za tekstil i kostim Muzeja primenjene umetnosti u Beogradu nije velika, ali predstavlja rezultat sistematskog kolekcioniranja tokom prethodnih šezdeset godina rada muzeja koje je, između ostalog, bilo usmereno i ka stvaranju što potpunije zbirke predmeta iz korpusa odevanja građanske klase u Srbiji. U tom kontekstu, kolekcija venčanih haljina, koje osim uobičajene reprezentativne imaju i obrednu funkciju, predstavlja dragocen izvor informacija ne samo o odevanju, već i o celokupnoj kulturnoj istoriji građanskog društva u Srbiji druge polovine XIX i početka XX veka.\nIzložba "Venčane haljine u Srbiji u drugoj polovini XIX i početkom XX veka iz kolekcije MPU" biće postavljena u galeriji "Inkiostri", u prostoru stalne postavke stilskog nameštaja "Trag u drvetu". Publici će tako biti predstavljena još jedna kolekcija Muzeja, uz mogućnost da sa postojećom stalnom postavkom ostvare novi i drugačiji kontakt. Realizacijom ove izložbe muzej se uključio i u program izložbi koji prati godišnji sastanak IKOM-ovog Komiteta za kostim koji će se održati u Beogradu od 25. do 30. septembra 2011. godine u organizaciji Etnografskog muzeja (više informacija na: http://www.etnografskimuzej.rs/icom.htm).\n"Venčane haljine u Srbiji u drugoj polovini XIX i početkom XX veka iz kolekcije MPU"\nPDF ( 2.13 MB )


PSG: Babićev brat odgovoran za urbanistički haos u V. Banji - NOVA portal\nPSG: Babićev brat odgovoran za urbanistički haos u V. Banji\nPolitika Autor:Fonet 11. Jun. 202017:56 > 18:061 Komentar\nPokret slobodnih građana upozorio je na "novi urbanistički haos" u Vrnjačkoj Banji, za koji je odgovorna lokalna vlast koja regulacione planove usvaja u skladu sa interesima pojedinih investitora.\nU taj slučaj uključen je brat istaknutog funkcionera Srpske napredne stranke Zorana Babića, Goran Babić, navodi PSG u saopštenju.\n“Babić zida trospratnu zgradu, površine preko 4.000 kvadratnih metara, namenjenu za 84 stana u zoni kulturnih spomenika Vrnjačke Banje, od kojih neke potiču iz sredine 19. veka. Osim toga, objekat se nalazi na manje od 50 metara od najpoznatijeg izvora mineralne vrnjačke vode – Snežnika”, navodi se u saopštenju.\nNelegalna gradnja u Vrnjačkoj Banji\nU novom nelegalnom urbanističkom poduhvatu, brat Zorana Babića, Goran Babić, podigao je trospratnu zgradu tik uz izvorište jedne od najčistijih mineralnih izvora u Evropi.Pokret slobodnih građana upozorava da se mora stati na put praksi da se nečija braća, ortaci i rođaci bogate na račun svih nas i da se javna dobra moraju štititi.https://pokretslobodnih.rs/novosti/saopstenja/psg-zaustaviti-novi-urbanisticki-haos-u-vrnjackoj-banji#štačekamo\nPosted by Pokret slobodnih građana on Четвртак, 11. јун 2020.\nPredsednik PSG Sergej Trifunović rekao je da je Snežnik jedan od najdragocenijih u Evropi i da je u funkciji od početka 19. veka.\n“Zahtevamo da se stane na put praksi da nečija braća, ortaci i rođaci zarađuju na građanima, suprotno svim njihovim interesima i da se bez čekanja zaštiti ovo još malo prirodnih bogatstava koja su nam preostala”, navodi se u saopštenju.\nIzbori 2020PSGsergej trifunovićurbanistički haosVrnjačka Banja\nVučević zbog Balaševića izabrao NS umesto SNS\n23. Feb. 2021 45\nBrnabić o psovkama Tome Mone: To je emocija


Ambasada o navodima o srpskim plaćenicima u Turskoj\nBeta 31. januara 2016. 15:30\nAmbasada Srbije u Ankari reagovala je na navode objavljene u nekoliko turskih medija da Radnička partija Kurdistana (PKK) koristi srpske plaćenike snajperiste u svojim napadima na jugoistoku Turske, preneo je danas turski list Dejli Sabah (Daily Sabah).\nTurska smatra Radničku partiju Kurdistana terorističkom organizacijom.\n„Narodna skupština Srbije je usvojila zakon kojim se oštro sankcioniše bilo kakva aktivnost te vrste. Imajući u vidu da ovi navodi ne mogu i ne treba da budu na bilo koji način povezani sa zvaničnom politikom ili aktivnostima Republike Srbije ili njenim institucijama. Ambasada očekuje da bude zvanično informisana o ovom slučaju sa turske strane tako da relevantne turske i srpske institucije mogu da rade zajedno na njegovom razjašnjavanju u cilju borbe protiv terorizma“, navodi se u saopštenju iz ambasade, koje danas prenosi Dejli Sabah.


Kako bismo zadržali pozitivnu energiju koja nam je potrebna da budemo srećni, potrebno je da u životu napravimo male-velike promene\n08.05.2016. - 17:45h 18:10h Autor: Zadovoljna.hr\nSvakodnevno sa sobom nosimo nepotreban životni teret i brojne loše navike zbog kojih se često osećamo prazno, nesrećno i neispunjeno. Kako bismo zadržali pozitivnu energiju koja nam je potrebna da budemo srećni, potrebno je da u životu napravimo male-velike promene. Donosimo 3 jednostavne stvari kojih morate da se odreknete kako biste bili srećniji i zadovoljniji:\nGomilanje negativnih osećanja najčešće je uzrokovano razmišljanjem o prošlosti. Bilo da se radi o frazi "da sam barem tada..." i "mogla sam..." ili pak patnjom za bivšom vezom, radnim mestom ili načinom života, život u prošlosti uvek sa sobom povlači negativna osećanja tuge, čežnje i razočaranja.


Tanjug 18. juna 2019. 21:29\nLJUBLJANA – Albanski premijer Edi Rama, sudeći prema njegovom političkom delovanju, sve više podseća na „albanskog Miloševića“, ističe se u analizi Međunarodnog instituta za bliskoistočne i balkanske studije (IFIMES) u Ljubljani i upozorava da aktuelna situacija u Albaniji najviše zabrinjava, jer već sada postoje naznake mogućeg građanskog rata.\n„Briselska administracija slovi kao poprilično korumpirana, analitičari i istraživači često navode primer albanskog premijera Edija Rame, koji je na sumnjiv način i koji se povezuje sa korupcijom uspeo da ostvari određene nedozvoljene uticaje u Briselu“, navodi se, između ostalog, u analizi IFIMES-a.\nPodseća se da je Albanija 1991. i 1997.već bila na rubu građanskog rata. Analitičari albansku opoziciju vide kao najdržavotvorniju od svih opozicija u regionu, koja se, kako ističu, snažno suprotstavlja „omraženom režimu Edija Rame“.\n„Nerešavanje kosovskog pitanja drži celi region u stanju neizvesnosti i latentne nestabilnosti. Uvođenje taksi na robu iz Srbije i Bosne i Hercegovine dodatno komplikuje ionako komplikovane odnose u regionu. Severna Makedonija je napravila istorijski napredak pod vodstom premijera te države Zorana Zaeva i zaslužila je, da joj se odredi datum za početak zvaničnih pregovora sa EU, a EU još uvek okleva“, ukazuju analitičari i ističu da takvo ponašanje zvaničnog Brisela može se vratiti kao bumerang samoj EU, jer bez jasne politike prema Zapadnom Balkanu i proširenju za EU ovaj prostor može biti zauvek izgubljen.


“U tom, smislu Srbija je usvojila veoma napredan Zakon o pristupu informacijama. Uprkos tim početim pozitivnim promenama, tokom protekle decenije smo mogli vidimo da je Srbija jedna od evropskih zemalja koja je najčešće navođena kao zemlja u kojoj postoji zabrinjavajuće nazadovanje demokratije”, saopštila je organizacija Član 19.\nU oblasti medija postoji “ozbiljan i opšti pad slobode medija”, novinari su “finansijski slabi” i pod “znatnim uticajem” vlade.\nPokazatelji u okviru indeksa Zaštita ukazuju na “sve veće zastrašivanje nezavisnih i kritičkih novinara i civilnog društva”, ocenjeno je u analizi, s posebnim naglaskom na napade na novinarke i aktivistkinje.\n“Cenzura na internetu je postala raširenija od 2006, kada je osnovan Tviter, a Fejsbuk i Jutjub još bili u razvoju. Algoritmi se sve više koriste za uklanjanje legalnog i nelegalnog sadržaja, s malo transparentnosti u tom procesu ili razmatranja ljudskih prava”, navodi se u izveštaju.\nOrganizacija navodi da se privatne komunikacije “nadziru više nego ikad”,jer države usvajaju zakone kojima omogućavaju široki digitalni nadzor.\n“Vlade koriste nezapamćene pravne i druge mere da utišaju drugačije glasove i proteste pojedinaca i organizacija. Te taktike uključuju označavanje nevladinih organizacija kao ‘stranih agenata’ i nelegalno nadziranje NVO i novinara”, ocenjuje se u analizi.\n“Alarmantan je porast napada na novinare, aktiviste za zaštitu ljudskih prava i one koji nastoje da otkriju korupciju i zloupotrebu”, saopštila je organizacija.\n“Otpuštanja i smanjenje plata novinarima doprinose zabrinutosti za budućnost tačnog i pouzdanog novinarstva u 21. veku. Kontrola informacija sve je više u rukama nekoliko kompanija sa pretraživačima i algoritmima, koje su sada odgovorne za slanje vesti i informacija digitalnoj publici, posebno one koje koriste društvene mreže”, upozorava organizacija Član 19.\n“XpA je sredstvo za razumevanje gde vlade uspevaju a gde ne, u obavljanju svoje dužnosti da promovišu i štite naša prava. Takođe nudi pozitivan vodič kako da ostvarimo slobodu na izražavanje i informisanje tako da svi možemo da učestvujemo u javnom životu, imamo privatan život i koristimo pravo na slobodu govora”, rekao je Hjuz.


Glastonbury Festival | Headliner\nPol Makartni je prvi umetnik za kog je potvrđeno da će biti headliner na “Piramida” bini na Glastonbury festivalu 2020. godine. Organizatorka Emili Evis je opisala ovaj čin kao “ostvareni san”. – Pola smo želeli najviše od svih za pedesetu godišnjicu našeg festivala – istakla je Evis. View this …\nProdaja gitara porasla je nakon što je The Cure odsvirao hendlajnerski set pre desetak dana na Glastonbury festivalu. Prodavnica guitarguitar koja je osnovana u Edinburgu 2004. prijavila je porast u prodaji električnih gitara od ukupno 16%, prenosi The National, dok su internet stranice doživele 20% veću posećenost kupaca u uzrastu …


Izvor: Objava, 28.Sep.2020, 14:44\nIstraživači kompanije Kaspersky pozivaju sajberbezbednosne stručnjake da se pridruže njima i njihovim kolegama širom IT bezbednosne industrije u ovogodišnjem, drugom po redu, samitu bezbednosnih analitičara (SAS)@Home – koji će biti održan od 6. do 8. oktobra. U skladu sa ostalim globalnim događajima 2020. godine, organizatori su odlučili da drugi po redu SAS događaj ove godine održe onlajn, kako bi učesnicima samita omogućili da iz udobnosti svojih domova prate još više izvanrednih SAS govornika i sesija.\nSAS predstavlja godišnji događaj koji je tokom prethodnih 11 godina privlačio istraživače visokog kalibra, globalne agencije za sprovođenje zakona, CERT timove, i rukovodioce iz oblasti finansijskih usluga, tehnologije, zdravstva, akademske zajednice i vladinih agencija. SAS konferencija predstavlja prijateljski prostor, u kome se najbolji svetski lovci na pretnje sastaju kako bi razmatrali ključne globalne sajber pretnje u svetu koji se neprestano menja.\nPredstojeća konferencija će trajati od 6. do 8. oktobra od 17:00 do 20:00 časova, i baviće se nekim od najključnijih sajberbezbednosnih problema i trendova sa kojima se svet suočavao tokom ove turbulentne godine. U programu će učestvovati vodeći istraživači bezbednosti iz različitih delova sveta. Prezentacije će otkriti nova, neobjavljena istraživanja, nove alate i tehnike za istraživanje pretnji, i još mnogo toga.\nUčesnici samita će dobiti ekskluzivni pristup vodećim svetskim sajberbezbednosnim istraživačima i influenserima, moći će da učestvuju u razgovorima, i uživaju u vrhunskom programu tematskih preznetacija, što je i postao sinonim redovnog SAS događaja.\nTeme o kojima će biti reči na Samitu su:\n∙ Napredne uporne pretnje\n∙ Lov na pretnje\n∙ Nadolazeće pretnje\n“Ova godina je ukazala na značaj brzine i prilagodljivosti u svakom aspektu naših života, uključujući i sajber bezbednost. Takođe smo iz prve ruke bili svedoci toga koliko je bitno razmenjivati znanje unutar sajberbezbednosne zajednice – i ovo znači da i dalje postoji potražnja za onlajn događajima visokog kalibra sa kvalitetnim sadržajem. Mada smo inicijalno planirali da održimo SAS samit oflajn, stvarnost je diktirala drugačije. S obzirom na ove okolnosti, odlučili smo da održimo drugi po redu SAS@Home – uz još više deljenja znanja, ambijentalnih razgovora, prosvećujućih obuka i neverovatnih saznanja iz sveta sajber bezbednosti. Onlajn verzija SAS događaja će biti pristupačnija i podstičemo širu bezbednosnu publiku da nam se priključi. Osim redovnih učesnika, takođe pozivamo mlade istraživače, kao one koji tek započinju sajberbezbednosne karijere i nikada pre nisu bili u prilici da prisustvuju regularnom SAS događaju, kako bi mogli da iskuse jedinstvenu atmosferu po kojoj je SAS samit poznat,” komentariše Sergej Novikov (Sergey Novikov), zamenik direktora GReAT tima kompanije Kaspersky.\nAgenda konferencije dostupna je ovde: https://thesascon.com/Online\nRegistracija za događaj je otvorena za sve i učestvovanje je besplatno. Svi koji bi želeli da učestvuju u samitu SAS@Home mogu da se registruju ovde: https://kas.pr/tr59


Misija Fakulteta za umetnost i dizajn ̶ FUD, Univerziteta Džon Nezbit je ostvarivanje ciljeva visokog obrazovanja u oblasti primenjenih umetnosti i dizajna u skladu sa standardima i najboljom praksom u ovim oblastima.\nFakulteta za umetnost i dizajn – FUD je posvećen kontinuiranom poboljšanju svih aktivnosti, kako bi ostvario svoju misiju, efikasno postigao ciljeve postojanja i odgovorio potrebama društva u celini i Univerziteta Džon Nezbit. Sistem kvaliteta daje okvir za različite elemente i procese potrebne za postizanje navedenih ciljeva Univerziteta Džon Nezbit i FUD.\nUniverzitet Džon Nezbit se razvija u modernu, evropsku visokoškolsku ustanovu, priznatu na osnovu svojih nastavnih, naučnih i stručnih dostignića. Univerzitet u svom radu primenjuje savremen sistem kvaliteta.\nPored sertifikata, u formalnom smislu sistem kvaliteta određen je i dokumentima: Politika kvaliteta Univerziteta Džon Nezbit, Pravilnik o radu komisije za kontrolu kvaliteta, Poslovnik o kvalitetu i drugim:


Prevođenje preduzetničke delatnosti u DOO - Knjigovodstvena agencija AKTIVA sistem\nPrevođenje preduzetničke delatnosti u društvo sa ograničenom odgovornošću\n(postavljeno 8. juna 2017. godine)\nNa osnovu člana 92. Zakona o privrednim društvima („Sl. glasnik RS“ br. 36/2011, 99/11, 83/2014 - dr. zakon i 5/2015), moguće je nastaviti obavljanje preduzetničke delatnosti u formi privrednog društva dok privredno društvo ne može da nastavi obavljanje delatnosti u formi preduzetnika.\nPreduzetnik može da donese odluku o nastavku obavljanja delatnosti u formi privrednog društva pri čemu se primenjuju odredbe ovog zakona za osnivanje određene forme društva (obično je to društvo sa ograničenom odgovornošću).\nNa osnovu odluke o nastavku obavljanja delatnosti u formi privrednog društva istovremeno se vrši brisanje preduzetničke delatnosti iz registra privrednih subjekata i registracija osnivanja privrednog društva koje preuzima sva prava i obaveze preduzetnika nastale iz poslovanja do trenutka prevođenja društva lica u društvo kapitala.\nS obzirom da preduzetnik za sve obaveze nastale u vezi sa obavljanjem svoje delatnosti odgovara celokupnom svojom imovinom, dok članovi privrednog društva odgovaraju samo do visine uloga, nakon gubitka svojstva preduzetnika, fizičko lice odgovara celokupnom imovinom za sve preduzete poslovne aktivnosti do trenutka brisanja delatnosti iz registra privrednih subjekata.\nPrvi korak ka prevođenju preduzetničke delatnosti u formu društva sa ograničenom odgovornošću jeste odluka o nastavku obavljanja delatnosti u formi privrednog društva (u daljem tekstu Odluka). Odluka treba da sadrži pravila budućeg poslovanja društva, a njeni obavezni elementi su sledeći:\n- Odredba u kojoj se navodi da preduzetnik nastavlja obavljanje delatnosti u formi društva sa ograničenom odgovornošću,\n- Lično ime i prebivalište dotadašnjeg preduzetnika, a sada člana privrednog društva,\n- Poslovno ime i sedište društva,\n- Pretežna delatnost društva,\n- Ukupan iznos osnovnog kapitala društva,\n- Iznos novčanog uloga, odnosno novčana vrednost i opis nenovčanog uloga,\n- Vreme uplate, odnosno unošenje uloga u osnovni kapital društva,\n- Udeo člana društva u ukupnom osnovnom kapitalu izražen u procentima,\n- Određivanje organa društva i njihovih nadležnosti,\n- Odredba u kojoj se navodi da se na osnovu te odluke vrši istovremeno brisanje preduzetnika iz registra i upisuje novo društvo koje preuzima sva prava i obaveze preduzetnika iz poslovanja do trenutka osnivanja privrednog društva.\nPored Odluke koja sadrži gore pomenute elemente neophodno je priložiti još i:\n- Registracionu prijavu brisanja preduzetnika koja je javno dostupna na sajtu Agencije za privredne registre,\n- Dokaz o uplati naknade za registraciju promene pravne forme 4.900,00 RSD,\n- Dokaz o uplati naknade za registraciju i objavu osnivačkog akta 1.000,00 RSD (naknada se uplaćuje na račun 840-29770845-52 sa modelom 97 i jedinstvenim pozivom na broj koji se generiše prilikom svake uplate pomoću sledećeg linka,\n- Jedinstvenu registracionu prijavu osnivanja društva sa ograničenom odgovornošću,\n- Osnivački akt društva koji mora da bude overen od strane javnog beležnika (u opštinama koje nemaju javnog beležnika overa se vrši u sudu),\n- Dokaz o identitetu članova društva,\n- Odluka o imenovanju zastupnika ako nije određen osnivačkim aktom,\n- Potvrda banke o uplati nočanog uloga (minimalni osnovni kapital Društva iznosi 100,00 RSD, član 145. Zakona o privrednim društvima).\nPromena se registruje najkasnije 15 dana od dana donošenja odluke o nastavku obavljanja delatnosti u formi društva sa ograničenom odgovornošću. U slučaju prekoračenja roka plaća se dodatna taksa od 6.000,00 RSD.\nAgencija za privredne registre je dužna da donese odluku o prijavi u roku od 5 dana od dana prijema prijave. Ukoliko APR usvoji registracionu prijavu, tako novonastalo privredno društvo dobija novi matični broj i PIB koji se razlikuju od prethodnih preduzetničkih.\nZa novoosnovano društvo sa ograničenom odgovornošću je neophodno napraviti novi pečat, a zatim otvoriti račun u poslovnoj banci.\nZa otvaranje tekućeg računa neophodno je banci dostaviti overeni potpis lica ovlašćenih za zastupanje (OP obrazac) overen od strane javnog beležnika, fotokopiju rešenja APR-a, fotokopiju potvrde o PIB-u i fotokopiju lične karte lica koja se nalaze na OP obrascu, (original Rešenja APR-a i potvrde o PIB-u se dostavljaju samo na uvid, originali se čuvaju trajno u osnovnoj dokumentaciji firme).\nNakon otvaranja tekućeg računa, prethodno uplaćen osnivački ulog se prebacuje sa privremenog računa na tekući račun društva. Tog trenutka se privremeni račun gasi.\nSredstva koja su ostala na računu preduzetnika koji je prešao u formu društva sa ograničenom odgovornošću se takođe prebacuju na tekući račun društva.\nS obzirom da kako prava, tako i obaveze nastale u poslovanju preduzetnika prelaze na privredno društvo, trebalo bi obavestiti sve svoje poslovne partnere o dešavanjima, kako bi imali uvid o izvršenoj promeni pravne forme.\nAutor: Daliborka Ilić


IZ SNSD-A NEGODUJU: SA FACEBOOKA UKLONJEN NJIHOV VIDEO KOJI VELIČA RATNE ZLOČINCE (VIDEO) – Mreza\n“Za nas u SNSD ovo predstavlja još jedan udar na istinu i pravo našeg naroda da javno iznosi svoje mišljenje, jer se u samom videu iznose stavovi predsjednika Dodika koje dijeli većina srpskog naroda.\nU trenutku uklanjanja ovaj video je vidjelo više od 700 hiljada korisnika Fejsbuka, a o njemu se u komentarima izjasnilo više od 2000 ljudi koji su iznijeli različite stavove. Uklanjanjem ovog videa uklonjeni su i stavovi tih ljudi, kojima je na ovaj način uskraćeno pravo na iznošenje mišljenja.\nPrilikom produkcije ovog sadržaja bili smo svjesni mogućih zabrana ili sankcija, ali nismo željeli da zbog njih odstupimo od ukazivanja na istinu. Uklanjanje ovog videa smatramo jednom vrstom napada na javno i otvoreno iznošenje stavova. Ovo predstavlja logičan slijed događaja nakon što su neke teme postale zabranjene i nakon što su naši građani primorani da se o tim temama na društvenim medijima oglašavaju koristeći znakove interpunkcije ili izbjegavajući da se o njima direktno izjašnjavaju.”


Projekat “Zdravlje na ulici“ je finansiran od strane Globalnog fonda za tuberkulozu, AIDS i malariju, a preko državne kancelarije UNDP-a u Crnoj Gori. Podršku projektu je pružila Uprava policije - sektor kriminalističke policije, odsjek protiv droge i krijumčarenja. U toku ovog projekta je ostvarena saradnja sa savjetovalištem za DPST Podgorica, Klinikom za infektivne bolesti Podgorica, Dom zdravlja Podgorica, Supstitucijskim metadonskim programom.\nProjekat “Zdravlje na ulici” je namijenjen poboljšanju kvaliteta života osoba koje se bave prodajom seksualnih usluga u Crnoj Gori, kao i promocija smanjenja štete među ženama koje koriste drogu injektiranjem. Glavne aktivnosti projekta su pružanje osnovnih zdravstvenih i psihosocijalnih usluga, kao i upućivanje pripadnika ciljne populacije u postojeće referentne državne ustanove koje se bave zdravstvenom i socijalnom zaštitom, a kroz pružanje usluga: osnovna medicinska pomoć, psihosocijalna pomoć, pravna pomoć, edukacija i informisanje, terenski rad sa servisima podjele besplatnih kondoma i lubrikanata, te zamjene sterilnog pribora za injektiranje.\nU okviru projekta “Zdravlje na ulici” izdvajaju se polja djelovanja u okviru ovog projekta i to: prevencija HIV-a i ostalih krvlju i seksualno prenosivih infekcija kod osoba koje prodaju seksualne usluge; promocija smanjenja štete među ženama koje koriste drogu injektiranjem; profesionalna doedukacija službenika Uprave policije CG, Policijske akademije Danilovgrad, Zavoda za izvršenje krivičnih sankcija CG i socijalnih radnika i psihologa.\nProjekat podrazumijeva dvije metodologije rada – terenski rad i Drop in centar za osobe koje pružaju seksualne usluge za novac, robu, drogu ili neku drugu dobrobit. Terenski rad se obavlja tri puta sedmično na teritoriji cijele Crne Gore, a Drop in centar radi tri puta sedmično u periodu od 17h do 21h. Tim koji je angažovan na ovom projektu čine tri socijalna radnika, tri terenska radnika, ljekar, psiholog, pravnik koji pruža besplatnu pravnu pomoć i frizer.


Zatraženo izvršavanje ugovornih obaveza za izgradnju tunela Hranjen - Akta.ba\n19.08.2021. 14:02 / Izvor: Akta.ba\nVlada Federacije BiH upoznala se s informacijom Federalnog ministarstva prometa i komunikacija o implementaciji projekta izgradnje brze ceste Prača - Goražde, dionica tunel Hranjen.\nNaložila je JP Autoceste Federacije BiH d.o.o. Mostar, kao implementatoru ovog projekta, da u roku od 15 dana poduzme sve potrebne aktivnosti u svrhu izvršavanja obaveza izvođača radova prema važećem potpisanom ugovoru za radove od 22.9.2018. godine, priopćio je Ureda Vlade FBiH za odnose s javnošću.\nInače, prema podacima koje su Autoceste FBiH dostavile na zahtjev Federalnog ministarstva prometa i komunikacija, zaključno s krajem lipnja 2021. godine je iskopano i podgrađeno 2.035 metara glavne, te 1.833 metar servisne tunelske cijevi, pet pješačkih poprečnih veza kao i jedna poprečna veza za prolaz interventnih vozila, te dvije parkirne niše.\nU odnosu na projektiranu dužinu tunela od 5.480 metara, iskopano i podgrađeno je 37,1 posto glavne tunelske cijevi i 33,4 posto servisnecijevi. Što se tiče poprečnih veza, realizacija je 28,5 posto, a parkirne niše sa 20 posto, navodi se u priopćenju.


Štete zbog radova u tunelu Vranduk iznose blizu milion KM dnevno – Prve Novine\nNa posljednjoj sjednici Upravnog odbora Udruženja poslodavaca FBIH održanoj početkom ove sedmice razmatrani su problemi štete koju trpi bh. privreda zbog rekonstrukcije tunela Vranduk, kao i moguće posljedice najavljene rekonstrukcije tunela Crnaja. Na sjednici UO UPFBiH istaknuto je da je rekonstrukcija tunela Vranduk koja traje od jeseni prošle godine već nanijela ogromne štete privredi BiH, a neke procjene govore, saopćeno je iz Udruženja poslodavaca FBiH, da šteta za privredu i stanovništvo iznose blizu milion KM dnevno.\nNa sjednici je također konstatovano da su zbog nemogućnosti normalne i pravovremene komunikacije, pojedine kompanije primorane ugasiti dijelove firme smještene u drugim gradovima i dati otkaze radnicima.\n“Članovi UO UPFBiH naglasili su da za nastalu štetu neko mora snositi odgovornost, naročito ako se ima u vidu da investitor i izvođači radova nisu pravovremeno osigurali adekvatan alternativni pravac. Naime, ovaj pravac koji se trebao koristiti kao alternativni nije prethodno bio saniran i pripremljen da ga koriste teretna i druga motorna vozila, tako da se ne može koristiti. Alternativni pravac je saniran istovremeno sa rekonstrukcijom tunela Vranduk što je nedopustivo. Najveću odgovornost za velika oštećenja koja ugrožavaju sigurnost saobraćaja na alternativnom pravcu snosi Javno preduzeće Ceste Federacije BiH, jer nisu pravovremeno iskoordinirali njegovu pripremu za neometano odvijanje putničkog i teretnog saobraćaja”, stoji u saopćenju Udruženja poslodavaca.\nTakođer je upitna i dužina rokova za izvođenje radova na rekonstrukciji tunela Vranduk u trajanju od 18 mjeseci, naročito ako se ima u vidu činjenica da je riječ o glavnoj putnoj komunikaciji i privrednoj poveznici sjever-jug.\n“Poslodavci naglašavaju da bi u slučaju da radovi na rekonstrukciji tunela Crnaja započnu prije nego se završi tunel Vranduk, na jednom putnom pravcu M17 koji povezuje sjever-jug i koji je žila kucavica bile dvije obustave saobraćaja, što je upotpunosti neprihvatljivo za bh. privrednike i što bi dovelo do šteta za privredu koje se mogu mjeriti stotinama miliona KM”, saopćilo je Udruženje poslodavaca.\nTags: ekonomija, UO UPFBiH, Vranduk\nPrevious Prlić: Lagumdžija od socijaldemokrate do fašiste\nNext Isključeni zbog kršenja Statuta SDP-a


Kompnaija je podnela prijavu za odobrenje za hitnu upotrebu cepiva\n- To će biti pitanje nedelja. To može biti od jednog, do nedelju dana - rekao je dr Peter Marks, direktor Centra za procenu i istraživanje bioloških sredstava američke >> Pročitaj celu vest na sajtu SrbijaDanas.com << Uprave za hranu i lekove.\n- Moguće je da to može biti za nekoliko dana, ali naš cilj je da se uverimo da je to sigurno u roku od nekoliko nedelja - dodao je.\n- Ne mogu vam dati tačan datum kada ćemo dobiti odobrenje za hitnu upotrebu, jer to moramo da učinimo kako treba. Očigledno ćemo raditi na tome da to učinimo što je pre moguće - dodao je dr Marks.\nSavetodavni komitet FDA za vakcine i srodne biološke proizvode, panel nezavisnih stručnjaka, trebalo bi da se sastane 10. decembra kako bi razgovarao o prijavi za odobrenje za hitnu upotrebu koju je koju je podnela kompanija "Fajzer".


Ovo je pregled DELA TEKSTA rada na temu "Antidoping - izuzeće radi terapijske upotrebe zabranjenih supstanci". Rad ima 11 strana. Ovde je prikazano oko 500 reči izdvojenih iz rada.\nSeminarski rad iz sportske medicine\nTEMA:ANTIDOPING - IZUZECE RADI TERAPIJSKE UPOTREBE ZABRANJENIH SUPSTANCI\nPASULJEVIC LJUBICA, 147\_08\nAntidoping - izuzece radi terapijske upotrebe zabranjenih supstanci ……………………………………………...3\nDefinicija ATUE I TUE…………….…………………..………3\nAntidoping - Izuzeće radi terapijske upotrebe\nSportisti mogu imati bolesti i stanja koja zahtevaju upotrebu zabranjenih supstanci i metoda. TUE ili pojam izuzeća u terapeutskoj upotrebi se podnosi upravo u slučaju da sportista ima indikaciju za korišćenje sredstava i metoda sa liste zabranjenih sredstava. Pravo na odobrenje TUE imaju svi sportisti, uključujući invalide samo ukoliko postoji opravdano medicinsko stanje ili bolest.\nPrema doping kodeksu postoje tačno određene situacije i kriterijumi opravdanosti pokretanja postupka za TUE.\nNeuzimanje zabranjenih doping supstanci ili metoda tokom tretiranja nekog akutnog ili hroničnog medicinskog stanja značajno bi pogoršalo zdravlje sportiste.\nUpotreba zabranjene supstance u terapijskim dozama ili zabranjenih metoda neće dovesti do povećanja sportskog učinka, već samo do poboljšanja zdravstvenog stanja sportiste.\nUpotreba bilo koje zabranjene supstance ili metoda koja povećava normalne, ali nešto snižene vrednosti endogenih hormona ne smatra se odobrenom terapijom.\nOpravdana je prijava za izuzeće radi terapijske upotrebe ukoliko ne postoji ni jedna druga terapijska alternativa.\nPrethodno neterapijska primena zabranjene supstance ili metoda ne može biti razlog aktuelne primene zabranjene supstance ili metoda u terapijske svrhe.\nSportisti kojima je potrebno lečenje, koje podrazumeva primenu nedozvoljenih supstanci i metoda, a istovremeno su subjekti za testiranje moraju se prijaviti za TUE nadležnoj nacionalnoj antidoping organizaciji (NADO) ili međunarodnoj sportskoj federaciji (IF) uz dobro dokumentovanu istoriju bolesti.\nPostoje dve forme obrazaca TUE i ATUE, a odnose se na za skraćeni i prošireni postupak izuzeća radi terapijske upotrebe.\nATUE I TUE\nATUE je skraćeni obrazac za izuzetke radi terapijske upotrebe (beta 2 agonisti i lokalni kortikosteroidi) i odnosi se na specifične supstance i načine davanje navedenih u listi zabranjenih sredstava.\nSvi inhalacioni B2 agonisti se mogu podvesti pod skraćeni postupak za izuzetke radi terapijske upotrebe.\nZahtev za odobravanje mora biti usklađen sa standardima, a potrebno ga je poslati ADAS ili međunarodnoj federaciji najmanje 21 dan pre takmičenja.\nPored zahteva potrebna je kompletna dokumentacija o istoriji bolesti, dijagnostičkim procedurama, izveštaj lekara.\nNa osnovu pristigle dokumentacije TUE odbor odlučuje da li će sportisti biti odobren TUE. Odbor sačinjava najmanje tri lekara koji može okupiti stručnjake iz oblasti medicine sporta, fiziologije sporta i naravno specijaliste iz određenih oblasti u zavisnosti koja je bolest i medicinsko stanje u pitanju. TUE odbor radi u interesu sportiste, a i same struke i može se sastavljati individualno od slučaja do slučaja.


Poruka srpskom narodu koju je Lavrov trebalo da donese u Beograd - 06.06.2022, Sputnik Srbija\nŠef ruske diplomatije Sergej Lavrov tokom današnje konferencije još jednom je potvrdio da niko neće prekinuti odnose Rusije i Srbije, te da naše dve zemlje neće... 06.06.2022, Sputnik Srbija\nZa Lavrovljevu posetu Beogradu bila je planirana ceremonija Večne vatre, gde bi se odala počast oslobodiocima Beograda, tokom koje je ruski ministar spoljnih poslova trebalo da uputi poruku srpskom narodu:Briselska politika na Balkanu i Ukrajini je ista, Evropska unija podržava one koji zadiru u interese pojedinih naroda, konstatovao je Lavrov.„Samo na Balkanu Brisel podržava one koji rade na štetu Srbije, a u Ukrajini one koji rade sve što ide na štetu Rusa“, rekao je Lavrov.\n13:09 06.06.2022 (Osveženo: 13:26 06.06.2022)\nŠef ruske diplomatije Sergej Lavrov tokom današnje konferencije još jednom je potvrdio da niko neće prekinuti odnose Rusije i Srbije, te da naše dve zemlje neće dozvoliti preporod nacizma.\nZa Lavrovljevu posetu Beogradu bila je planirana ceremonija Večne vatre, gde bi se odala počast oslobodiocima Beograda, tokom koje je ruski ministar spoljnih poslova trebalo da uputi poruku srpskom narodu:\n„Mi ćemo biti dostojni sećanja sovjetskih i jugoslovenskih vojnika koji su pali u borbi protiv fašizma. Srbija i Rusija su jedinstvene u održavanju sećanja na žrtve Drugog svetskog rata. Mi i Srbi nećemo dozvoliti preporod nacizma“.\nBriselska politika na Balkanu i Ukrajini je ista, Evropska unija podržava one koji zadiru u interese pojedinih naroda, konstatovao je Lavrov.\n„Samo na Balkanu Brisel podržava one koji rade na štetu Srbije, a u Ukrajini one koji rade sve što ide na štetu Rusa“, rekao je Lavrov.


BiH zvanično zatražila odobrenje izvoza crvenog mesa u EU - CdM\nBiH zvanično zatražila odobrenje izvoza crvenog mesa u EU\nMinistarstvo spoljne trgovine i ekonomskih odnosa BiH i Kancelarija za veterinarstvo BiH zvanično su od Evropske komisije zatražili upućivanje misije za odobrenje izvoza crvenog mesa, odnosno, mesa goveda, ovaca i koza iz BiH u EU, saopšteno je iz ovog ministarstva.\nInspektori Direktorata za zdravlje i hranu Evropske komisije su izvršili planirane kontrole i uvjerili se da su stvoreni najvažniji preduslovi da se, nakon dobijanja dozvole za izvoz u EU proizvoda ribarstva, mlijeka, meda, mesa peradi i proizvoda od mesa peradi, voća i povrća, odnosno krompira kao najosjetljivije vrste, BiH uskoro odobri i izvoz posljednje vrste mesa i proizvoda životinjskog porijekla.\nIz Ministarstva spoljne trgovine i ekonomskih odnosa BiH ističu da je ovo važan trenutak za poljoprivredu i ekonomiju uopšte, jer upućivanje zvaničnog poziva misiji Direktorata Evropske komisije, kao i u prethodnim slučajevima, znači da su završene sve procedure i da je sistem znatno napredovao.\n“Ostalo je još da završimo takozvani nulti popis, što su posljednje aktivnosti pred dobijanje dozvole. Time bi BiH u potpunosti zadovoljila sve standarde za izvoz svih proizvoda biljnog i životinjskog porijekla”, dodaje se u saopštenju.\nEvropska komisija je prethodno odobrila takozvani Plan praćenja rezidua za crveno meso za BiH, a nadležni organi su realizovali brojne aktivnosti na poboljšanju sistema službenih kontrola u segmentu zdravlja životinja i proizvodnje hrane životinjskog porijekla.\nU pismu Ministarstva spoljne trgovine se, s obzirom na veliko interesovanje proizvođača mesa goveda, ovaca i koza u BiH za izvoz na tržište EU, pozivaju predstavnici Direktorata za zdravlje i hranu Eevropske komisije da obave misiju u svrhu odobravanja izvoza mesa.\nTagoviBiH Direktorat za zdravlje i hranu Evropske komisije Evropska komisija Evropska unija EU izvos mesa povrće voće\nTači: Pobjeda kriminala, gubitici i Srbija i Kosovo\nMakedonija traži od Mađarske Gruevskog


Iran: Seul treba da izbegne politizaciju zaplene tankera\nTanjug 10. januara 2021. 22:14\nTEHERAN – Iranske vlasti danas su upozorile Južnu Koreju da ne treba da politizuje to što je Teheran zaplenio južnokorejski tanker, zatraživši od Seula da oslobodi sedam milijardi dolara sredstava zamrznutih zbog američkih sankcija nametnutih Iranu.\nZamenik ministra spoljnih poslova Južne Koreje Čoi Džong-kun doputovao je danas u Teheran kako bi razgovarao o oslobađanju broda „Hankuk Čemi“ pod zastavom Južne Koreje, koji je garda zaplenila u ponedeljak u blizini strateškog Ormuskog moreuza, prenosi Rojters.\nIranski zamenik ministra spoljnih poslova Abas Arakči rekao je Čoiju da bi Seul „trebalo da se suzdrži od politizacije tog pitanja i besplodne propagande i da dozvoli da se odvijaju pravni postupci“.\n„Već oko dve i po godine južnokorejske banke su zamrzle iranske fondove…to je neprihvatljivo…Prema našem mišljenju, to je više zbog nedostatka političke volje Seula da reši ovo pitanje, nego zbog američkih sankcija“, rekao je Arakči poluzvaničnoj iranskoj novinskoj agenciji Fars.\nIran je ranije negirao navode da zaplena tankera sa dvadesetočlanom posadom predstavljala uzimanje talaca, ističući da Seul taj koji iranska sredstva drži kao „taoce“.\nPortparol iranske vlade rekao je u utorak da je brod u Ormuskom moreuzu zaplenjen na osnovu naloga iranskog suda zbog „zagađenja životne sredine“.


Glavna nagrada takmičenja Vojvođanske banke Nagradna Fiesta automobil marke Ford Fiesta danas je svečano uručena Zoranu Stojčevskom iz Beograda. Nenad Bungin, član Izvršnog odbora Vojvođanske banke, uručio je pobedniku ovaj automobil, inače, do sada najvredniju nagradu koju je Banka uručnila nekom svom klijentu.\nTokom novembra i decembra 2018. godine sprovedeno je nagradno takmičenje Vojvođanske banke za sve klijente koji su korisnici Visa i Master kreditnih kartica. Od skoro 21.000 korisnika izabran je pobednik najvrednije nagrade na osnovu najvećeg broja transakcija.\nPrilikom uručenja glavne nagrade poseban skeč za sve prisutne su izveli glumci ekipe „Državni posao“.\n„Izuzetno mi je drago što se odazvao veliki broj klijenata, njih 21.000 je učestvovalo u našem nagradnom takmičenju, a glavnom pobedniku Zoranu želim bar isto toliko pređenih kilometara u ovoj godini za početak. Polazna tačka u osmišljavanju svih aktivnosti su nam najpre zadovoljstvo klijenta i briga o njihovim životnim potrebama, čime smo se rukovodili i tokom ovog takmičenja. Usmerenost na klijenta, kvalitet proizvoda i usluga predstavlja imperativ u poslovanju za naredni period, a predstojećom integracijom Vojvođanske banke i OTP banke naši klijenti će imati na raspolaganju veću mrežu filijala, bolji servis i unapređeno korisničko iskustvo“, rekao je prilikom dodele nagrada Nenad Bungin, član Izvršnog odbora i direktor funkcija Upravljanje mrežom i Proizvodi i segmenti stanovništva Vojvođanske banke.\nU samom takmičenju pravo učešća imali su klijenti Vojvođanske banke, koji su koristeći VISA „moja“, VISA olimpijsku ili Mastercard Gold kreditnu karticu, tokom novembra i decembra 2018. u Srbiji ili u inostranstvu, kao i putem interneta, obavili transakciju u najmanjem iznosu od 2.000 dinara. Klijenti Banke sa najvećim brojem realizovanih transakcija su u takmičenju osvojili još dve vredne nagrade, uključujući IKEA vaučer za opremanje stana u iznosu od 3.000 evra koji je osvojio Stanče Rakić iz Niša i Kontiki vaučer za putovanje po izboru u iznosu od 2.500 evra koji je osvojio Luka Đorđević iz Beograda. Pored dobitnika glavnih nagrada, još 100 učesnika u takmičenju Nagradna Fiesta osvojilo je vaučere za kupovinu u Mercator S supermarketima u iznosu od 10.000 din.\nNa prodaju NAJVREDNIJA kolekcija viskija\nSpoljnotrgovinska robna razmena Srbije iznosila je u prva dva meseca ove godine 6,7 milijardi evra, što je porast od 10,8 odsto na godišnjem nivou, pri čemu je izvoz povećan za 11,5 procenata, a uvoz za 10,3 odsto, objavio je Republički zavod za statistiku.\nUNIJA POSLODAVACA ZADOVOLJNA PODRŠKOM DRŽAVE "Pomoć preduzećima i veća od onoga što je udruženje očekivalo"\nUnija poslodavaca Srbije (UPS) ocenjuje pozitivno mere države za pomoć preduzećima navodeći da je to više od onoga što je udruženje očekivalo, a posebno naglašavaju značaj podrške mikro i malim firmama, koju je juče najavio predsednik Aleksandar Vučić.\nINDUSTRIJSKA PROIZVODNJA U FEBRUARU 7,6 ODSTO VEĆA Najveći rast u rudarstvu\nIndustrijska proizvodnja u Srbiji porasla je u februaru za 7,6 odsto u odnosu na isti mesec 2019. godine, dok je u odnosu na prošlogodišnji prosek bila manja za 0,8 procenata, objavio je danas Republički zavod za statistiku.


D. Mihajlović: Beba vodio paralelnu vlast zajedno sa kriminalcima | Glas javnosti\nPočetna > Politika > D. Mihajlović: Beba vodio paralelnu vlast zajedno sa kriminalcima\nBIVŠI MINISTAR POLICIJE PONOVIO OPTUŽBE\nVladimir Popović Beba, Čume i Legija su donosili vrlo bitne odluke o postavljanju kadrova po Ulemekovoj želi - Boška Buhe, Milorada Bracanovića i drugih. Sa nemačkom službom bezbednosti Popović je razgovarao o Đinđićevoj bezbednosti bez mog, odnosno znanja policije, izjavio Dušan Mihajlović\n"Ove ocene sam izveo iz knjige Popovićevog svedočenja na suđenju za ubistvo premijera Zorana Đinđića koju je izdao Helsinški odbor", precizirao je Mihajlović na suđenju u Prvom osnovnom sudu u Beogradu, gde mu se sudi po Popovićevoj tužbi za klevetu. Mihajlović je na suđenju, na kom Popović nije prisustvovao zbog, kako je rečno, poslovnih obaveza u inostranstvu, pročitao delove knjige u kojima Popović govori o sastancima sa nemačkom obaveštajnom službom koja se brinula za Đinđićevu bezbednost, kao i sa predstavnicima engleske ambasade u Beogradu.\n"Iz ovih navoda sam zaključio da se Popović bavio Đinđićevom bezbednošću iako to nije bilo u njegovoj nadležnosti", rekao je bivši ministar policije u Đinđićevoj vladi. Na dalje je čitao delove svedočenja iz kojih je, kako je naveo, zaključio da je Popović uvek bio prisutan kada "su tu osuđeni za organizovanje Đinđićevog ubistva Milorad Ulemek Legija i svedok saradnik Ljubiša Buha Čume".\nBeba je, prema tvrdnjama Mihajlovića, zajedno sa Legijom i Čumetom odlučivao o postavljanju visokih policijskih i bezbednosnih kadrova - po Ulemekovoj želi - Boška Buhe, Milorada Bracanovića i drugih.\n"Cela ova knjiga svedočenja dokazuje moje tvrdnje da je paralelno sa DOS-om i kasnije Đinđićevom vladom postojala vlast (bez znanja DOS-a i Vlade) i tajni politički život u kome su glavni akteri bili Popović, Buha, Ulemek i drugi kriminalci", rekao je Mihajlović.\nNjih trojica su, kako je naveo, donosili vrlo bitne odluke o postavljanju kadrova, sa nemačkom službom bezbednosti Popović je razgovarao o Đinđićevoj bezbednosti bez njegovog, odnosno znanja policije... "Ovo nisu neka moja saznanja, ja sam samo protumačio ono što je izašlo iz usta Bebe Popovića", naveo je Mihajlović. Objašnjavajući šta ga je navelo da da izjave zbog kojih je tužen, Mihajlović je rekao da su to bile političke izjave bivšeg šefa biroa za informisanje magazinu Status, pa je neke od njih pročitao na suđenju.\n"Moj temperament i karakterne osobine nisu za politički život Srbije, zato nisam bio član Demokratske stranke, ali sam ih pomagao 10 godina i učinio sam za tu stranku više nego celo današnje rukovodstvo na čelu sa Kenom", navodi se u Popovićevoj izjavi Statusu, a Mihajlović je danas pojasnio da je Ken predsednik Srbije Boris Tadić.\nPopović je tužio Mihajlovića jer je, kako se navodi u tužbi, u "okviru organizovane medijske kampanje" u periodu dužem od mesec dana 2007. godine, u 47 tekstova, intervjua i izjava, "na najgrublji način klevetao bivšeg šefa vladinog Biroa za informisanje, u vezi s njegovom ulogom u vladi pokojnog premijera Đinđića". U tim tekstovima Mihajlović je Popovića povezivao s organizovanim kriminalom i optuživao ga za izvršenje najtežih krivičnih dela.\nMihajlović se ranije pred sudom branio da je do zaključka da je Popović bio "šef mafije" došao iz njegovog svedočenja o sastanku koji je održan na Božić 2001. godine u prostorijama Popovićeve marketinške agencije "Spektra", kome su prisustvovali premijer Zoran Đinđić, Milorad Ulemek Legija i Buha.\n"Pravi inspirator i organizator tog sastanka bio je Popović. Mafija ne sluša nikog drugog osim svog šefa, takvi ljudi se ne odazivaju na bilo čiji poziv niti idu svakome na noge. Ne želim i neću da verujem da su mafijaši slušali Đinđića, a da je Beba bio kurir. Moj zaključak je da je Beba bio šef i da ih je on spajao sa Đinđićem", kazao je tada Mihajlović iznoseći odbranu na ovom suđenju u januaru prošle godine.


NAGOVARAJU PISCA DA SE KANDIDUJE ZA PREDSEDNIKA? Đilasovci otišli korak dalje, žele da se sakriju iza Kovačevića! - Informer Ad\nJ. M. | 26. 11. 2021.\nSlavni dramski pisac Dušan Kovačević mogao bi da bude predsednički kandidat đilasovske opozicije na izborima u aprilu sledeće godine!?\nKako nam je potvrđeno u više izvora, već nedeljama traju 'ozbiljni pregovori' sa Kovačevićem, koji bi, prema zamisli opozicionih stratega, trebalo da bude nezavisni kandidat iza koga bi stale stranke okupljene oko tajkuna Dragana Đilasa.\nPOTVRĐENO PISANJE INFORMERA! PONOŠ OTKRIO: Jeremić me je oterao iz Narodne stranke zato što su me Đilas i Marinika pohvalili! sledeća vest\n- Kovačević još nije pristao da se kandiduje, ali o tome ozbiljno razmišlja i za sada je kao jedan od preduslova izneo to da neće da bude kandidat bilo koje stranke i da neće da ima javne nastupe sa Đilasom, Jeremićem i Lutovcem... - prenosi izvor Informera iz samog vrha Đilasove stranke SSP.\nHoće da ga iskoriste\nDušan Kovačević je intelektualno, moralno i politički znatno bolji kandidat od onih koji ga nagovaraju da ih na ovim izborima zastupa\nDušan Kovačević juče nije odgovarao na pozive i poruke novinara Informera, a o njegovoj potencijalnoj kandidaturi nisu hteli da govore ni u opozicionim strankama.\nNa drugoj strani, komentarišući naša saznanja, politički analitičar Dejan Vuk Stanković kaže da je ova kandidatura nešto što Kovačeviću nikako nije potrebno.\n- Dušan Kovačević je intelektualno, moralno i politički znatno bolji kandidat i čovek od svih onih koji ga nagovaraju da ih na ovim izborima zastupa. Za njega bi bilo katastrofalno da bude 'pokrivalica' za moralno nesavršenstvo i političku nemoć Dragana Đilasa. Takođe, javnost teško može da nasluti za koje političke stavove se on sada zalaže jer je u javnom angažmanu oscilovao od podrške DEPOS-u devedesetih, preko podrške G17 plusu, pa do podrške Vučiću u jednom trenutku... Takođe, mislim da Kovačević nema dovoljno liderskih resursa za drugi krug i on jako teško može da se 'zapakuje' sa Đilasom i celom tom ekipom - ocenjuje Stanković.\nŠto se tiče ostalih stranaka i kandidata, za sada su predsedničku trku najavili Boško Obradović ispred Dveri i lider DSS Miloš Jovanović ispred koalicije NADA. Takođe, sasvim je izvesno da će Boris Tadić biti kandidat za predsednika ispred koalicije okupljene oko Socijaldemokratske stranke (SDS).\nPonoš besan, napušta Jeremića!?\nPotpredsednik Narodne stranke Zdravko Ponoš dao je ostavku i najavio da će napustiti partiju jer Vuk Jeremić nije podržao predlog da on bude zajednički opozicioni kandidat za predsednika! Ovaj sukob, koji tinja nedeljama, kulminirao je kada je Jeremić saznao da je Ponoš bez njegovog znanja bio na sastanku sa Draganom Đilasom i vladikom Grigorijem.\n- Jeremić je nakon toga postavio uslov za koalicioni sporazum koji podrazumeva da Zdravko Ponoš ne može biti kandidat za predsednika Srbije. Odmah posle toga Ponoš je najavio ostavku - kaže izvor Informera blizak Narodnoj stranci.\nizbori Dušan Kovačević Dragan Đilas kandidatura\nLUDNICA U ČEMPIONŠIPU! Fulam slavio bez Mitrovića, Reding poražen u goleadi


"Mnogi ne znaju kroz šta smo mi sve prošli u svlačionici" | Ekspres.net\n"Mnogi ne znaju kroz šta smo mi sve prošli u svlačionici"\nZvezda slavi duplu krunu\nCrveno-beli su osvojili duplu krunu posle 14 godina, pošto su u finalu Kupa Srbije savladali Partizan na stadionu "Rajko Mitić" posle izvođenja penala 4:3.\n"Godina je bila nestvarna za sve nas u klubu. Samo je jedan poraz bio od Hofenhajma u grupnoj fazi Lige Evrope, mislim da je ovo uspeh za sve nas. Stvarno sam preponosan na moje saigrače, uradili su odličan posao. Mnogi ne znaju kroz šta smo mi sve prošli u svlačionici, ali ovim momcima kapa dole i vratilo nam se sve", rekao je kapiten i golman Crvene zvezde Milan Borjan.\nBorjan je bio jedan od junaka Zvezdine pobede jer je odbranio dva jedanesterca.\n"Bog nam je vratio sa duplom krunom posle toliko godina i sa svim ovim uspesima, obaranjem rekorda i svega. Želim da se zahvalim svojoj porodici, sinu i ženi koji su mi najveća podrška i uvek su uz mene, navijačima, saigračima i upravi kluba. Hvala vam na svemu Zvezdaši", zaključio je Borjan.\nŠef stručnog štaba Crvene Zvezde, Dejan Stanković je na konferenciji za novinare nakon utakmice rekao da je "dupla kruna najbolji mogući završetak uspešne sezone, a sve zasluge idu momcima".\n"Okupili smo se prošle godine, jednog ranog jula, i postavili smo ciljeve o kojima smo pričali i pre sezone, na jedan lep način. Da li je bilo lepo za gledanje ne znam, a i ne zanima me previše jer kad kući treba da doneseš trofej brzo se zaboravi lepota".\nPogledajte šta je još nakon utakmice rekao Stanković:\nCrena Zvezda dejan stanković Milan Borjan\nStojković se izvinjava što je izneverio trenera i saigrače\n"Preteško mi je"\nSport 26.05.2021. 09:48\nFudbaleri Partizana poraženi su u finalu Kupa Srbije posle penala od Crvene zvezde 4:3. Golman i kapiten Partizana rekao je da je njegov tim zalužio da podigne trofej Kupa Srbije i da prihvata odgovornost za obećanje koje nije ispunio.\nCene ulaznica za Ligu šampiona od 70 do 600 evra\nU prodaji 1.700 karata\nSport 25.05.2021. 15:08\n"Radiću za dobrobit srpskog fudbala"\nSport 24.05.2021. 19:00\n"Daću svoj život ali ne i srpski fudbal mafijaškoj hobotnici"\nSport 25.05.2021. 12:45


MEI - Aktuelnosti - J. Joksimović i Žakob o nastavku razvojne saradnje Srbije i UN agencija\nJ. Joksimović i Žakob o nastavku razvojne saradnje Srbije i UN agencija\nMinistar za evropske integracije Jadranka Joksimović i stalna koordinatorka UN u Srbiji Fransoaz Žakob sastale su se sa predstavnicima Tima Ujedinjenih nacija u Srbiji, koji se sastoji od 19 UN razvojnih agencija, programa i fondova koje deluju u Srbiji. Razgovarali su o modelima buduće saradnje – konkretno u kontekstu planiranja nove programske faze za period 2021-2025.\nNovi programski Okvir saradnje će biti formulisan u narednih par meseci kroz niz konsultacija sa relevantnim partnerima, a u skladu sa uputstvima o razvojnoj saradnji koje nalaže tekuća Reforma razvojnog sistema UN. Potpisivanje ovog dokumenta se očekuje sredinom godine.\nNa prvom sastanku definisani su prioriteti saradnje i razmenjena mišljenja o nacionalnim prioritetima, efikasnoj saradnji i koordinaciji između Tima UN u Srbiji i Vlade Republike Srbije u predstojećoj programskoj fazi.\nMinistar za evropske integracije Jadranka Joksimović izjavila je da je saradnja sa UN od velikog značaja za bržu i uspešniju realizaciju reformi u Srbiji, uzimajući u obzir bogato globalno iskustvo UN na polju lokalnog razvoja, rodne ravnopravnosti, zaštite životne sredine, smanjenja rizika od prirodnih katastrofa i drugih projekata koji utiču na socioekonomski razvoj jedne zemlje. Navela je da se saradnja sa UN može proširiti i na pomoć u pripremi naše administracije za buduće upravljanje strukturnim i kohezionim fondovima EU, po pristupanju u punopravno članstvo EU. Joksimović je istakla da je prilikom izrade dokumenta „Prioriteti za međunarodnu pomoć za period do 2025“, koji će Vlada Srbije usvojiti u prvom kvartalu 2020. godine, Ministarstvo za evropske integracije uzelo u obzir Agendu 2030 i Ciljeve održivog razvoja i definisalo mere za njihovo dostizanje.\nStalni koordinator UN u Srbiji Fransoaz Žakob istakla je da Okvir saradnje sa Vladom Republike Srbije za period 2021-2025 pripada prvoj generaciji razvojnih strateških planova UN nakon stupanja na snagu UN Reforme razvojnog sistema 2019.\n„Zadovoljni smo što imamo konstruktivan i otvoren dijalog i aktivno učešće Vlade Republike Srbije u ovom procesu od samog početka. Tim UN će raditi na unapređenju razvojnih procesa koji u Srbiji utiču pozitivno na napredak evropskih integracija i sprovođenje Agende 2030“, dodala je Žakob.\nProjekti buduće saradnje podrazumevaju aktivnosti usmerene na realizaciju razvojnih projekata značajnih za promovisanje i unapređenje održivog i socioekonomskog razvoja RS, što je usko povezano sa napretkom u procesu pristupanja Srbije EU.\nProces formulisanja novog Okvira saradnje započeo je krajem prošle godine procenom rezultata Okvirnog partnerstva za razvoj od 2016. do 2020. i pripremom zajedničke analize razvojnih prioriteta u Srbiji.